REGION: Dajković ruši Đukanovića u Podgorici? - Portal035\nPOZORIŠNE PREDSTAVE ZA NAJMLAĐE PARAĆINCE\nRukometašice Jagodine pobedile Radnički u prvoj utakmici finala plej -...\nZa Portal035 piše: Aleksandar Racić\nProšla godina bila je jako turbulentna kako na političkom tako i na društvenom planu Crne Gore. Godina je krenula sa masovnim i nezapamćenim litijama koje su dovele do pobede opozcije nad tridesetogodišnjim režimom Mila Đukanovića.\nVlada Zdravka Krivokapića i nakon nešto manje od godinu dana rada još uvek ima velike pritiske od strane DPS-ovih funkcionera koji su još uvek u strukturama vlasti, ali i od još uvek aktuelnog predsednika Crne Gore, Mila Đukanovića. Pritisak na Vladu vrši se po starom dobrom receptu represijom nad većinskim srpskim stanovništvom koje je zapravo donelo pobedu na izborima prošle godine. Pored ogromnih pritisaka koalicija okupljena oko srpskih stranaka na velikom testu od pre mesec dana u Nikšiću i Herceg Novom pokazala je totalnu dominaciju, ali i volju naroda za suštinske promene u Crnoj Gori.\nMeđutim glavna bitka protiv DPS-a vodiće se početkom sledeće godine na izborima za gradonačelnika glavnog grada Podgorice. Izbori u Podgorici mogli bi biti početak kraja Demokratske partije socijalista i velika prilika da Crna Gora dobije moderno demokratsko društvo, a Srbi svoj mir.\nIako su ovi odlučujući izbori tek sledeće godine crnogorski i regionalni portali već uveliko govore o kandidatima za gradonačelnika Podgorice. Jedan od kandidata koji se ovih dana pominje u medijima je Vladislav Dajković. Ovaj mladi aktivista protiv režima Mila Đukanovića bio je više puta hapšen i maltretiran zbog svojih stavova o srpskom pitanju kao i o ukazivanju na društvene i socijalne probleme, ali je široj javnosti postao poznat onog trenutka kada su u Crnoj Gori počele litije. Od prvog dana bio je na ulici sa narodom i na svojim društvenim mrežama prenosio je ovu narodnu borbu u svet. Za nešto manje od godinu dana postao je popularan širom Crne Gore i trenutno se smatra za najpopularnijeg mladog političara u regionu. Dajkovićeva harizma i borba dala je regionu jedan novi talas politike na čijim krilima je i njegov dobar prijatelj Draško Stanivuković ostvario ubedljivu pobedu u Banjaluci i postao gradonačelnik. Iako ne pripada nijednoj političkoj partiji, pokretu i iza sebe nema ni nevladinu organizaciju, Dajković je neko ko u narodu uživa ogromnu popularnost i poverenje. Na parlamentarnim izborima svoje prijatelje i pristalice pozvao je da podrže koaliciju “Za budućnost Crne Gore”, a isto je učinio i na izborima u Nikšiću i Herceg Novom, dok za uzvrat verovali ili ne ovaj momak nije tražio ništa. Pre par dana na pitanje novinara da li će se kandidovati za gradonačelnika Podgorice odgovorio je da je spreman da preuzme tu odgovornost, ali da to neće učiniti ukoliko opozcija bude imala boljeg kandidata kog bi i on podržao. Svojim postupcima pokazao je i dokazao da mu lični interes nije bitan, već da je bitan sveopšti cilj oslobođenja Crne Gore od višedecenijske diktature Mila Đukanovića.\nKao neko ko dugo i studiozno prati aktivnosti ovog mladog čoveka, mogu slobodno da kažem da davno Srbija nije imala ovakvog Crnogorca, niti Crna Gora ovakvog Srbina. Njegova kandidatura za gradonačelnika Podgorice značila bi zaista mnogo ne samo Crnoj Gori već i čitavom regionu.\nKako osoba koja za prijatelje ima Muslimane, Bošnjake, Albance, Crnogorce i Srbe on odlično rzume ideju multikulturalizama i upravo ga to i kandiduje ne samo za ovu već i za mnogo veću funkciju. Za nas Srbe njegov izbor značio bi mnogo, jer upravo jedan takav čovek sa čvrstim stavovima, ali i idejom multikulturalizama mogao bi da ima bitnu ulogu za pomirenje naroda koga su zavadili upravo oni koji su na tim podelama vladali do danas. Jedino što mu ti ekstremni branioci DPS-a zameraju je to što se izjašnjava kao Srbin, međutim njemu to nijedan Crnogorac ne može zameriti jer se on izjašnjava isto onako kao i Njegoš, a dolazi i iz porodice koja je Crnoj Gori dala mitropolita onda kada je državi i narodu bilo najteže.\nSa ovakvim predispozicijama lideri Demokratskog fronta ne trebaju da imaju dilemu oko svog kandidata za gradonačelnika Podgorice, jer je upravo Vladislav Dajković budućnost Podgorice, ali i čitave Crne Gore.\nAutor: Aleksandar Rale RACIĆ


Partizan i Semjuels - Na kraju najgori mogući ishod?! - Sportske.net\nPartizanovi kadeti "prepisali" od juniora - Pobeda u derbijuNebojša Čović: ''Moram da kažem, Partizan je degenerisan '93''''Grobari'', Partizan očekuje pravu podršku protiv OlimpijeDžanan Musa progovorio o mogućnosti da pojača Zvezdu ili Partizan!Semjuels bi platu? Muta ima efektan odgovor!\nKošarkaški klub Partizan mogao bi na neslavan način da ostane bez najvećeg pojačanja.\nNaime, nakon što je suspendovao Amerikanca zbog kršenja klupske discipline, Samard Semjuels je sada sve bliži odlasku iz kluba.\nKako prenose Novosti, Partizan će držati Amerikanca van stroja do konačne odluke disciplinske komisije, što je i ranije najavljeno u zvaničnom saopštenju.\nOstaje da se vidi da li bi Samjuels mogao da se pokaje zbog velikog prekršaja i da li je to uopšte dovoljno da ekipa i stručni štab povrate poverenje u njega, ili suspenzija znači korak ka rastanku, navode Novosti.\nO svemu ovome svoj sud je izneo i trener Miroslav Nikolić, a više o tome čitajte OVDE.


Bajatović: Cena gasa ostaje 260 dolara za 1.000 kubika\nTanjug 18. avgusta 2021. 10:26\nBEOGRAD – Uprkos poskupljenju, gas za Srbiju ostaje 260 dolara za 1.000 kubika, kaže generalni direktor „Srbijagasa“ Dušan Bajatović.\nCena gasa je pre dva dana premašila 585 dolara za 1.000 kubika, a Bajatović poručuje da je reč o velikom skoku cene koja nije bila ni 2008. godine, kada su najveći deo Evrope i Srbija danima bili bez tog energenta.\nBajatović za Politiku ukazuje da će, ukoliko do bilo kakvih promena dođe, javnost biti obaveštena i navodi da je Gaspromov ruski gas za Srbiju i pre ovog poskupljenja bio jeftiniji za oko 160 dolara za 1.000 kubika od ostatka Evrope.\n„Pratiće se situacija i narednih dana, pa ćemo videti da li će biti promena cena kada dođe vreme za potpisivanje novih ugovora“, rekao je Bajatović.\nPoznavalac gasnih prilika u Evropi Srećko Đukić kaže da su ovakva poskupljenja normalna leti kada se gas inače kupuje i prave rezerve za zimu, a nema ga dovoljno.\nOn očekuje da će doći i do poskupljenja gasa za potrošače u Srbiji.\n„Nisu mi poznata rešenja iz dugoročnog ugovora koja bi mogla da garantuju niže cene gasa“, naveo je Đukić.\nU Ministarstvu energetike poručuju da je snabdevanje prirodnim gasom u Srbiji stabilno i da je cena ovog energenta regulisana dugoročnim ugovorom o snabdevanju prirodnim gasom, koji važi do početka 2022. godine, navodi beogradski list.


BTC $41.987 -0,91%\nETH $3.127 -1,09%\nBNB $468 -0,69%\nXRP $0,74 -1,04%\nDOGE $0,16 -0,73%\nJoš jedna grupna tužba za odštetu od 82 miliona jena (oko 771.000 dolara) podneta je protiv hakovane japanske menjačnice Coincheck, izveštava Cointelegraph Japan 2. aprila.\nCoincheck je hakovan 26. januara, a više od 530 miliona dolara u NEM-u je preuzeto sa njihovog hot wallet-a (novčanika na kom se vrši dnevni promet). Menjačnica je zamrznula podizanje svih kriptovaluta nakon hakovanja, omogućivši, sredinom marta, da se podizanje i prodaja određenih novčića ponovo pokrene.\nPoznato je da su dve tužbe već podnete protiv Coincheck-a od strane advokata Hiromu Močizuki - prva, koja uključuje 10 kripto trgovaca, koji su ih tužili zbog zamrzavanja podizanja kripto sredstava, a druga uključuje 132 tužioca, koji su navodno tužili menjačnicu za odštetu u iznosu od 228 miliona jena (oko 2 miliona dolara).\nJapanska advokatska kancelarija ITJ, koja je odgovorna za ovu najnoviju tužbu koja uključuje 15 tužilaca, postavila je obaveštenje o podnošenju tužbe protiv Coincheck-a na naslovnoj strani svog sajta. Firma navodi da će “zahtevati odštetu” od Coincheck-a za “cenu kriptovaluta pre incidenta minus cena po kojoj su tužioci zapravo mogli da povuku sredstva”.\nCoincheck je, 13. marta, počeo da nudi rešenja za refundiranje u japanskim jenima korisnicima, koji su bili oštećeni prilikom hakovanja, po fiksnom kursu od oko 88.5 jena (oko 0.83 dolara) za jedan NEM token.\nITJ-ova stranica o odšteti, koja je napisana pre nego što je Coincheck, 13. marta, odobrio podizanje određenih kriptovaluta, navodi da postoje 3 važne tačke po kojima se određuje količina za refundiranje: prva - u 11:58h, 26. januara, kada je Coincheck “ograničio depozite” NEM-a, druga - cena u 16:37h, 26. januara, kada je Coincheck privremeno suspendovao podizanje i fiata i kriptovaluta i treća - cena u trenutku kad je hakovanje izašlo u medijima.\nOve tačke su tu kako bi tužioci, koji u jednom momentu nisu bili u mogućnosti da povuku svoju imovinu, shvatili kako da potražuju svoje gubitke, dobijene na osnovu cena koje su bile u trenutku kada su oni mogli da ih povuku.\nCT Japan izveštava da japanska advokatska kancelarija, Rashiban, takođe ima pravni tim koji radi na zahtevanju odštete za one koji su oštećeni prilikom hakovanja. Japanska advokatska kancelarija, Aussens, već je podnela tri tužbe protiv Coincheck-a, prvu 26. februara, drugu 14. marta i treću 28. marta, sve upućene Okružnom sudu u Tokiju.\nNakon hakovanja, japanska Agencija za finansijske usluge (FSA) započela je inspekciju 15 neregistrovanih menjačnica kriptovaluta, uputivši obaveštenje o poboljšanju poslovanja za sedam menjačnica (uključujući Coincheck) i privremeno zaustavivši rad još dve manjačnice.


Broj osiguranika u dobrovoljnim penzijskim fondovima u ukupnom broju zaposlenih iznosi 9,2 odsto, mada članovi fondova ne moraju da budu zaposleni, već za dodatnu penziju mogu da uplaćuju i nezaposleni, domaćice i ostali koji žele i mogu. Ipak, najveći broj osiguranika čine upravo zaposleni, piše Dnevnik.\nPorasla je i neto imovina fondova, i to 1,1 odsto u odnosu na prvi ovogodišnji kvartal, tako da je na kraju drugog tromesečja dostigla sumu od 45,1 milijardi dinara.\nEpidemija korona virusa, koja je obeležila najveći deo ove godine, nije bitno uticala na sektor dobrovoljnog penzijskog osiguranja.\nObezbeđivanje dodatnih prihoda za stare dane u situaciji kada se zbog nepovoljne demografske situacije iz obaveznog državnog penzijskog osiguranja sve teže obezbeđuju pristojne penzije, i bilo je motiv uvođenja dobrovoljnog penzijskog osiguranja u Srbiji, zakonom donetim pre 15 godina.\nSuština uplata u dobrovoljne penzijske fondove je da fondovi uplaćene pare investiraju tako da ih uvećaju i na taj način obezbede novac za isplatu dodatne penzije članovima fonda.\nKada je reč o investiranju fondova, podaci NBS-a pokazuju da se na kraju drugog tromesečja struktura ulaganja imovine fondova nije znatnije izmenila. Najveći udeo imale su državne obveznice, koje su činile 78,6 odsto ukupne imovine.


POSLOVNA ANKETA USAID-a UKAZUJE NA MANJE POBOLJŠANJE POSLOVNOG OKRUŽENJA KOJE JE I DALJE OPTEREĆENO ADMINISTRATIVNIM PROCEDURAMA I NEDOSTATKOM KAPITALA\nBeograd (21. novembar) – Prema nalazima četvrte godišnje ankete 1.000 preduzeća u Srbiji koju je sproveo USAID, privrednici u Srbiji smatraju da je tokom 2014. godine došlo do manjeg poboljšanja poslovnog okruženja, mada dugotrajne i skupe administrativne procedure, kao i teškoće u pristupu bankarskim izvorima finansiranja i dalje škode konkurentnosti srpske privrede.\nPredstavljajući izveštaj sa rezultatima istraživanja, ambasador Majkl D. Kirbi naveo je i više pozitivnih primera: nekih 17 odsto firmi smatraju da korupcija značajno utiče na njihovo poslovanje, što predstavlja pad sa 41 odsto 2011. godine i 33 odsto 2012. Ambasador Kirbi takođe je naglasio da su inspekcije sada manje opterećenje za privredu. Učesnici u anketi navode da je vreme koje njihove firme moraju da posvete radu sa inspekcijama smanjeno u proseku na 12 sati u 2014. sa čak 70 sati koliko je iznosilo 2011. Posete inspektora sve su ređe, te ih je tako u 2014. godini bilo u proseku 1,6, u poređenju sa šest 2011 godine.\nU okviru ovog istraživanja, koje je sproveo USAID-ov Projekat za bolje uslove poslovanja, rukovodioci firmi imali su priliku da ocene uticaj propisa, mera ekonomske politike i mogućnosti za pristup izvorima finansiranja na svoju konkurentnost i rast. Mnogi od njih naveli su da se, kao i u prethodnim godinama, i dalje suočavaju sa istim problemima u više ključnih oblasti, poput parafiskalnih nameta, poreza i doprinosa na zarade, stope PDV, fluktuacija deviznog kursa i poreskih i administrativnih procedura.\nPrivredi u Srbiji očigledno nedostaje pristup adekvatnim finansijskim proizvodima koji bi joj omogućili rast. Nalazi istraživanja pokazuju da čak 65 odsto ispitanih preduzeća ne koristi spoljne izvore finansiranja – dakle, ni kredite banaka, niti pomoć porodice i prijatelja. Privrednici koji se uprkos svemu zadužuju pozajmljuju od banaka tek 25 odsto potrebnog novca, dok ostatak sredstava i dalje obezbeđuju iz sopstvenih izvora. Privrednici se žale na više prepreka za zaduživanje: 91 odsto njih smatra da visoke kamatne stope i naknade banaka destimulišu zaduživanje, dok 77 odsto veruje da su zahtevi za sredstvima obezbeđenja kredita najveće ograničenje.\nNalazi ovog istraživanja pokazuju i da srpska privreda izvozi tek osam odsto svojih proizvoda i usluga. Privrednici većinom posluju samo na domaćem tržištu i plasiraju 70 odsto robe i usluga u svom gradu odnosno mestu. Iz toga se vidi ne samo da preduzeća nemaju mnogo sklonosti ka preuzimanju rizika i širenju poslovanja, već i da nizak obim izvoza u velikoj meri utiče na slab privredni razvoj Srbije.\nUprkos svemu, privrednici i dalje budućnost posmatraju sa sve većim optimizmom. Tokom protekle tri godine povećao se broj onih koji očekuju veću zaradu (sa 34 odsto 2012. na 43 odsto u 2014.) i planiraju da angažuju više zaposlenih (sa 19 odsto 2012. na 26 odsto 2014. godine).\nMaterijale mozete preuzeti na sledećem linku


Privedene zbog burki – Nadlanu.com\nPrivedene zbog burki\nPARIZ, 11. april 2011. (FoNet) - Prvog dana primene zakona o zabrani nošenja burke u Francuskoj, nekoliko pokrivenih muslimanki okupilo na se na protestu ispred katedrale Notre Dam, a dve su privedene, prenosi NBC.\nFrancuska je prva država u svetu koja je zakonom zabranila nošenje burke na javnim mjestima, a kako javlja NBC, policija je danas privela dve žene sa protesta.\n"Ovo nije provokacija. Samo štitim svoja građanska prava. Ovo nije zločin. Ako policija zatraži moje dokumente, predaću ih bez problema", izjavila je Kemza Drider, jedna od pokrivenih žena koja je učestvovala na protestu.\nZa izlazak u javnost pod burkom, trebalo da bude kažnjena kaznom u iznosu od 150 evra i pohađanjem dodatne nastave o novom zakonu, a za one koji prisiljavaju žene na nošenje burke predviđene su još rigoroznije kazne.\nKad su privodili jednu od žena, policajci su rekli da demonstracije nisu bile prijavljene i da su demonstranti odbili da se raziđu.\nPredsednik Francuske Nikola Sarkozi je pre skoro dve godine najavio uvođenje ovog zakona i izjavio da je javno pojavljivanje pod burkom u suprotnosti sa sekularnim francuskim vrednostima dostojanstva i jednakosti.\nU Francuskoj živi oko pet miliona muslimana, ali veoma mali broj njihovih žena nosi burku.\nIslamska zajednica zakon o zabrani nošenja burke smatra stigmom na svoju religiju, drugu po brojnosti u Francuskoj.


Stejt department: Albanija i dalje vodeća u pranju novca - Sputnjik Srbija\n16:15 21 Jun 2021\nStejt department: Albanija i dalje vodeća u pranju novca\n20:35 01.05.2018 Preuzmite kraći link\nAlbanija ostaje vodeća zemlja za pranje novca, stoji u najnovijem izveštaju Stejt departmenta, preneo je albanski Ej-Bi-Si njuz.\nU izveštaju Stejt departmenta za 2017. konstatuje se da je Albanija i dalje u značajnom riziku od pranja novca, velike korupcije i slabih institucija. Kao glavni izvor „prljavog novca“ se navodi trgovina drogom, utaja poreza, krijumčarenje i trgovina ljudima.\n„Izgradnja poslovnih projekata,naročito u priobalnim područjima, i kockanje su najpopularniji metode pranja novca u Albaniji“, navodi se u izveštaju.\nKonstatuje se i da albanske institucije nisu efikasne u borbi protiv pranja novca, pa se novac lako pere.\nAlbanija se, navodi Ej-Bi-Si njuz, tako vratila na „crnu listu“ zemalja u kojima se beleži porast trgovine drogom i privrednog kriminala, a Stejt department je pozvao zvaničnu Tiranu da ojača borbu protiv pranja novca i nezakonitog oduzimanja imovine.\npranje novca, Albanija


Komentar: Kineske kompanije će savladati izazove i nastaviti razvoj - Kineski Radio Internacional\nKomentar: Kineske kompanije će savladati izazove i nastaviti razvoj\n2020-02-11 09:55:38 | CRI\nU protekla dva dana kineske kompanije dostigle su vrhunac obnove proizvodnje posle odmora. Reagujući na širenje novog koronavirusa, kineski Državni savet je izdao posebno obaveštenje, naglašavajući važnost sprečavanja širenja i kontrole epidemije zasnovano na nauci, kako bi preduzeća nastavila uredno da rade i proizvode. Kineske kompanije se oslanjaju na više faktora kako bi pronašle nove tačke rasta i otvorile novi prostor za razvoj.\nTrenutno važna briga kineske ekonomije postalo je kako minimizovati uticaj epidemije na preduzeća.\nIako sva kineska preduzeća daju sve od sebe da spreče i kontrolišu epidemiju, oni u potpunosti koriste svoje sposobnosti za nastavak rada i proizvodnje, i pokazali su snažne samoisceljujuće sposobnosti. Istovremeno, kineska vlada je iskoristila brojne politike makrokontrole kako bi pružila potpunu podršku preduzećima za nastavak rada i obnovu proizvodnje.\nNaravno, u situaciji epidemije, kineske kompanije imaju samopouzdanje da se nastave proizvodnju nakon prekida, ali imaju i dobre ekonomske osnove. Sada sve više Kineza i stranaca u ekonomskim krugovima veruje da je, iako je epidemija negativno uticala na kinesku ekonomiju, taj je uticaj samo privremen.\nDugoročni pozitivni i visokokvalitetni rast kineske ekonomije neće se promeniti. U stvari, Kina ima ogromno tržište od 1,4 milijarde ljudi, celokupni svetski lanac snabdevanja, savršenu infrastrukturu, velike tehničke talente i druge prednosti. Ovo je snažna podrška kineskom ekonomskom razvoju i dovoljan temelj za razvoj preduzeća.\nKineske kompanije su uvek rasle u oluji, a ni ovaj put nije izuzetak. Kineske kompanije će svojim snažnim mogućnostima, potpunom podrškom vlade i snažnom podrškom ekonomskim osnovama biti u stanju da prevaziđu privremene teškoće, steknu novi razvoj i nastave da ulažu zamah u ekonomski rast Kine.


► Putin i Erdogan žele da očuvaju sporazume o Siriji\nPosebno se ukazuje na sporazum o demilitarizovanoj zoni uspostavljenoj u severozapadnoj sirijskoj oblasti Idlib gde se poslednjih dana vode žestoke borbe između turskih i sirijskih snaga.\nU saopštenju se naglašava da je telefonski razgovor održan na inicijativu Ankare i dodaje da su dvojica vođa razgovarala i o raznim aspektima rešenja sirijske krize.\nOd početka februara jake borbe se vode između sirijskih vladinih snaga i turskih vojnika u provinciji Idlib, gde Ankara podržava pobunjeničke snage i ima vojne položaje koje je nedavno ojačala.\nNaspram njih sirijske vlasti navode spremnost da nastave napredovanje u cilju ponovnog zauzimanja poslednje oblasti koja nije pod njihovom kontrolom i gde vode ofanzivu pomoću vazdušnih napada svojih ruskih saveznika.\nDa bi se izbegla veća eskalacija, Ankara povećava kontakte sa Moskvom, sa kojom je sklopila sporazum o demilitarizovanoj zoni pod rusko-turskom kontrolom u oblasti Idliba, međutim, taj dogovor se ne sprovodi.


Božić u Gračanici: Srbima na KiM najpotrebniji mir | Radio Kosovska Mitrovica\nBožić u Gračanici: Srbima na KiM najpotrebniji mir\n7. January, 2020 12:24 |\nVernici sa centralnog Kosova, najradosniji hrišćanski praznik dočekali su uz liturgiju u svojoj svetinji, manastiru Gračanica. Tokom liturgije pročitana je i poslanica patrijarha Irineja u kojoj je poručeno da “pravoslavnu veru treba čuvati i sačuvati po svaku cenu“.\nTokom službe sekretar Eparhije raško-prizrenske otac Sava Šmigić pročitao je Božićnu poslanicu poglavara Srpske pravoslavne crkve patrijarha Irineja u kojoj poručuje da “pravoslavnu veru treba čuvat i sačuvati po svaku cenu“.\n“U našem ovogodišnjem božićnom obraćanju, upućenom našoj vernoj svetosavskoj deci, podsećamo da ne smemo zaboraviti našu Staru Srbiju (Kosovo i Metohiju). Prema toj svetinji treba da se ophodimo kao prema sprskoj zavetnoj misli, reči i nasleđu, neodvojivim od našeg narodnog bića. Jer, upravo su o tome svojom krvlju svedočili horovi srpskih mučenika i novomučenika svih vekova. Danas na Božić najsvečanije pomenimo kosovske jasenovačke, donjogradinske, i mučenike sa svih ostalih stratišta“.\n“Preostalim Srbima na Kosovu pre svega želim zdravlje i mir, jer nam ovde, a i u svetu nedostaje. Da živimo srećno, jer na ovoj zemaljskoj kugli ima mesta za sve nas“, rekla je Dragana Arsić.\n“Poželeo bih za Božić svima mir, uspeh, zdravlja, sreće, slobodu, koliko je to realno danas reći i da li će se u budućnosti ostvariti to je teško i složeno pitanje“, smatra Miodrag Radovanović.\n“Za sve nas hrišćane Božić predstavlja najradosniji dan, rođenje Gospoda Isusa Hrista. Poželeo bih puno zdravlja svim porodicama i mir, danas je Srbima na Kosovu i Metohiji najpotrebniji mir, nadam se da će radost Božića tome doprineti, da mi Srbi konačno stanemo na svoje noge, množimo se, koliko je to moguće, i opstanemo na ovim prostorima“, kazao je Slaviša Arsić iz Livađa.\n“Dobro zdravlje, mir, i napredak“, poželela je Radmila Filipović iz Gračanice.\n“Za mene ovaj san predstavlja rođenje Hristovo, poželeo bih da sve krene ka boljem i poštovanje jednih prema drugima“, rekao je Filip Trajković.\n“Kao prvo svima bih hteo da čestitam Božić, i da se zahvalim ocu Teodosiju koji je dozvolio da danas budem ovde. Ovo je jedno specijalno jutro i specijalan dan takođe koji je veoma važan za mene, ovo je moj prvi Božić na Kosovu“, kazao je Abot.


Beta 20. aprila 2019. 14:35\nGradonačelnik Čačka Milun Todorović, iz Srpske napredne stranke, izvinio se danas novinarima zbog incidenta koji se dogodio u petak u holu lokalne Skupštine, kada je skupštinsko obezbedjenje pokušalo da zabrani novinarima i opozcionim odbornicima da udju u hol skupštinske zgrade u kome su opozcioni odbornici najvili konferenciju za novinare.\nTodorović je rekao na konferenciji za novinare da su se juče u zgradi gradske uprave dogodile „nemile scene“ i da obezebedjenje nije imalo ovlašćenje da sprečava novinare da udju u Skupštinu, da im on nije izdao takva uputstva i ukoliko se pokaže da je to uradio neko drugi iz lokalne uprave on biti sankcionisan.\n„Jutos smo imali sastanke sa ljudima koji su na javnom pozivu dobili da obavljaju posao obezbedjenja i oni mogu i ne smeju da dozvole nikakve vanpravne radnje, nasilno upadanje u institucije Čačka, ali ne smeju da se tako ophode prema novinarima ili bilo kome“, rekao je Todorović.\nPrema njegovim rečima i opozicioni odbornici imali su pravo da udju u hol Skupštine i da obezbedjenj ni njih nije trebalo da sprečava u tome, ali da ti odobornici nisu imali pravo da „upadnu“ u salu Gradskog veća jer postoji protokol o njenom korišćenju i potrebno je da se ona unapred traži.\n„Izražavam nezadovoljstvo upadom pojedinih odbornika Dveri i Nove Srbije i jednog odbornika Grupe gradjana Za napredniji Čačak koji u su bahato upali u salu Gradskog veća. Postoji način da se legitimno traži sala Gradskog veća i uvek smo svima izlazili u susret“, rekao je Todorović.\nTodorović je dodao da svih 18 opozicionih odbornika Dveri „ipak naplaćuju“ dnevnice za pripremne sednice Skupštine, na kojima ne učestvuju što je ocenio kao „licemerno“.\nObezbedjenje u Skupštini Čačka pokušalo je juče da zabrani opozicionim odbornicima Dveri, Nove Srbije i Grupe gradjana „Za napredniji Čačak“ da udju u hol zgrade Skupštine, ističući da imaju naredjenje da ne mogu da ih puste.\nNa pitanje šefova odborničkih grupa ko im je izdao takvo naredjenje i da li imaju pisani dokument o tome, radnici obezbedjenja su rekli da imaju usmeno naredjenje od pretpostavljenog.\nObezbedjenje je sprečavalo i novinare, koje su opozicione odborničke grupe pozvale na konferenciju za novinare da udju u Skupštinu, a one koji su došli ranije pokušali su da izbace.\nNakon rasprave i manjeg verbalnog incidenta izmedju odbornika i obezbedjenja, odbornici su uspeli da udju u salu Gradskog veća i održe konferenciju za novinare, na kojoj su izneli da je kompletno rukovodstvo Grada odsutno u toku radnog vremena i da su evidentirali sve službenike iz javnih preduzeća, koji juče nisu bili na poslu i da će tražiti informacije zašto su odsutni.\nŠefovi odborničkih grupa Dveri, Nove Srbije i Grupe gradjana osudli su pokušaj zabrane ulaska odbornicima i novinarima u zgradu Skupštine ističući da je ona „gradska kuća“ koja mora biti otvorena za sve gradjane.\nTodorović, koji je član Predsendištva Srpske napredne stranke (SNS) rekao je da je iz Čačaka na miting „Budućnost Srbije“ u Beogradu otišlo 1.561 Čačanin sa 32 autobusa i da je „ponosan što je i on bio sendvičar“.\nPrema njegovm rečima na miting su svi Čačani otišli doborovoljno,“slobodnom voljom“, ističući da nije bilo prisile da zaposleni u javnim preduzećima idu na miting i da su oni u petak uzeli slobodan dan ili izlaznicu iz javnih preduzeća, republičkih i gradskih.\n„Ja sam radio pre podne, završio sam svoje obaveze i onda sa porodicom, kumovima i prijateljima dostojanstveno otišao u Beograd na skup“, rekao je Todorović ističući da Gradska uprava „nije trpela“ i da sve službe normalno radile.\nOn je osudio izjavu lidera Dveri Boška Obradovića koji je rekao da SNS svoje članove „pakuje u vagone na miting“ čim je prema Todorovićevim rečima uvredio Čačane koji su prisustvovali mitingu.\n„Niti smo stoka, niti nas ko pakuje u vagone, slobodno, nasmejani i raposloženi sa pesmom smo otišli na miting u Beograd“, rekao je Todorović.


28.03.2017 u 16:45\nĐoković predvodi Srbiju protiv Španije u Dejvis kupu\nNajbolji srpski teniser Novak Đoković predvodiće nacionalni tim u četvrtfinalu Dejvis kupa protiv Španije, objavio je danas igrač-selektor Nenad Zimonjić. Pored Đokovića, svetskog broja 2, na spisku su Viktor Troicki (38. na ATP listi), Dušan Lajović (85. na svetu), kao i sam Zimonjić, koji je 56. igrač sveta na dubl listi. „Do početka meča sa Špancima ostalo je još 10 dana i najvažnije je da do tada svi budemo zdravi i spremni za ovaj izuzetno težak susret. Počinjemo sa zajedničkim pripremama od ponedeljka, raduje nas što igramo kod kuće, pred domaćom publikom, mnogo će nam značiti njihova podrška kako bismo iz ovog meča izašli kao pobednici i plasirali se u polufinale Svetske grupe”, izjavio je Zimonjić. Prema njegovim rečima, Srbija kada su svi zdravi, ima jedan od najjačih\n07.02.2017 u 07:59\nNiš zaslužio da dočeka Špance\nSrbija je u četvrtfinalu Dejvis kupa. Za ambicije ovdašnjih teniskih navijača to nije vest, ali glatka pobeda protiv igrača koji predstavljaju budućnost Rusije donela je mnogo više razloga za radost nego što se očekivalo. Pre svega je to višestruki uspeh za Nenada Zimonjića, novog selektora nacionalnog tima. Vratio je u ekipu Novaka Đokovića, sa Viktorom Troickim prekinuo niz poraza u dublu i uspešno animirao Dušana Lajovića, za brzu i ubedljivu pobedu od 4:1. Naslutili smo i da bi par Zimonjić – Troicki mogao da bude pravo rešenje za ovu godinu, u kojoj šampionska ekipa iz 2010. može ponovo da bude na okupu. Naravno, problematični termini Dejvis kupa čine potpuno neizvesnim učešće najboljih, među kojima i Đokovića, ali baš u takvim okolnostima – koje važe za sve – uz malo sreće bi se\n05.02.2017 u 22:15\nSrbija čeka Španiju u četvrtfinalu\nTeniska reprezentacija Španije biće rival Srbije u četvrtfinalu Dejvis kupa, nakon što je danas posle preokreta savladala Hrvatsku 3:2. Posle prva dva dana duela u Osijeku bilo je 2:1 za Hrvatsku, ali je danas Roberto Bautista Agut savladao Franka Škugora 3:1, da bi odlučujući poen doneo Pablo Karenjo Busta, koji je bio bolji od Nikole Mektića 3:0. Duel između Srbije i Španije igraće se u Beogradu od 7. do 9. aprila, prenosi Tanjug.\n05.02.2017 u 17:17\nLajović pobedom potvrdio trijumf Srbije nad Rusijom\nNIŠ - I trećeg dana meča prvog kola Dejvis kupa između Srbije i Rusije niška publika je do poslednjeg mesta ispunila dvoranu u Čairu. I dokazala da je zaista, kako su rekli Novak Đoković, Viktor Troicki i selektor Nenad Zimonjić najbolja. Iako se naša reprezentacija pobedama u dva prva singla, u petak, i dublu u subotu, već plasirala u četvrtfinale ljubitelji tenisa sa juga Srbije nisu odustali od podrške „orlovima“.\n04.02.2017 u 19:34\nNIŠ – Posle pobeda u oba singla, Viktora Troickog nad Karenom Hačanovom i Novaka Đokovića protiv Danila Medvedeva, i srpski dubl osvojio je poen, pa je naša reprezentacija povela protiv Rusije sa nedostižnih 3:0. U dublu je Srbija dobila meč sa 6:3, 7:6 (7:3) 6:7 (5:7) i 6:4, i plasirala se u četvrtfinale Dejvis kupa, gde će joj protivnik biti Španija ili Hrvatska. Ponovo je dvorana Čair u Nišu bila ispunjena skoro do poslednjeg mesta i ponovo je Dejvis reprezentacija Srbije imala veliku podršku sa tribina u meču sa Rusijom. Nenad Zimonjić i Viktor Troicki odlično su počeli meč i na oduševljenje prisutnih srpski dubl poveo je sa 2:0. Ipak Kravčuk i Kuznjecov, koji su nastupili u dublu za rusku selekciju, pokazali su kvalitet. U naredna tri gema, za manje od deset minuta, preokrenuli su\n04.02.2017 u 13:12\nZa vreme trajanja Dejvis kupa koji se održava ovog vikenda u Nišu, između reprezentacija Srbije i Rusije, kompanija NIS u saradnji sa Teniskim savezom Srbije (TSS) organizuje trodnevne besplatne škole tenisa za decu. Svi mališani koji posete ovaj teniski spektakl, imaju priliku da uz pomoć stručnih trenera i opreme prilagođene njihovom uzrastu, nauče prve teniske korake. Takođe, kompanija NIS obezbedila je i prigodne poklone za sve učesnike škole tenisa . Ovo je ujedno i prilika da deca uživo na terenu gledaju najbolje srpske tenisere, a zatim i sami isprobaju osnovne teniske poteze u NIS-ovoj otvorenoj školi. Cilj besplatne škole tenisa je motivacija dece da se od najranijeg uzrasta bave sportom, razviju sportski duh i usvoje zdrav način života. NIS kao\nĐoković pobedio Medvedeva, Srbija vodi 2:0\nNIŠ – Posle prvog dana teniska reprezentacija Srbije protiv Rusije vodi sa 2:0 u Nišu u prvom kolu Svetske grupe Dejvis kupa. Posle trijumfa Viktora Troickog nad Karenom Hačanovim 3:2, Srbiji je drugi poen obezbedio Novak Đoković kome je Danil Medvedev predao meč pri vođstvu Srbina 3:6, 6:4, 6:1, 1:0. U subotu je na programu dubl u kojem se sastaju Nenad Zimonjić i Troicki protiv Andreja Kuznjecova i Konstantina Kravčuka, dok u nedelju Đoković ide na Hačanova, a Troicki na Medvedeva, prenosi Tanjug.\n03.02.2017 u 20:15\nTroicki doneo prvi poen Srbiji\nNIŠ – U izvanrednm ambijentu, pred skoro punim tribinama niškog Čaira, intoniranjem državnih himni i podizanjem zastava počeo je meč prvog kola Dejvis kupa između Srbije i Rusije. Publika je dočekala tenisere obe reprezentacije dugotrajnim aplauzom i sa zastavicama u rukama, a domaći ljubitelji tenisa iz cele Srbije posebno su pozdravili grupu pristalica gostiju. Sve vreme borbe u Čairu, uz srpske tenisere neprestanom podrškom bio je u jednom uglu pored terena i gromoglasan duvački orkestar sa bubnjevima. I bili su nagrađeni vođstvom naše reprezentacije posle pet setova i četiri i po sata igre, u jednom od najdužih mečeva u karijeri Viktora Troickog: 6:4, 6:7 (7:3), 6:3, 1:6, 7:6 (8:6). Troicki: Hvala publici Posle teškog meča i pobede Viktor T roicki je rekao: – Bio je\n02.02.2017 u 14:06\nTroicki i Hačanov otvaraju duel Srbije i Rusije\nNIŠ – Žrebom obavljenim u Oficirskom domu u Nišu odlučeno je da meč prvog kola Dejvis kupa između Srbije i Rusije, koji će se od petka do nedelje igrati u sportskoj dvorani Čair, započne susretom Viktora Troickog i Karena Hačanova. Njihov duel je u petak od 15 časova, a odmah posle njih na teren će Novak Đoković i Danil Medvedev. U subotu od 16 sati igraće se dubl u kojem će za Srbiju nastupiti naš selektor-igrač Nenad Zimonjić i ViktorTroicki, a za selekciju Rusije par Andrej Kuznjecov i Konstantin Kravčuk. U nedelju od 14 sati na programu su preostala dva singla, Đoković protiv Hačanova, odnosno Troicki protiv Medvedeva.


Svi za Niš, Srbija ima meč loptu za plasman na EP! - Meridianbet Vesti\nSport Ostalo Author:\tBudimir Svilar - 14/06/2017\nNiš je proveo nekoliko dana u velikom iščekivanju, ali je i tome najzad došao kraj pošto Srbija u sredu uveče igra protiv Poljske utakmicu koja joj može doneti plasman na rukometno prvenstvo Evrope koje će se igrati sledeće godine u Hrvatskoj.\nU pitanju je takozvana meč lopta, odnosno prva od dve koju Srbija ima do kraja kvalifikacija, jer je preostala još utakmica sa Belorusijom, koja je jedina uspela da savlada Orlove u dosadašnjem delu kvalifikacija.\nAtmosfera u reprezentaciji je odlična uprkos činjenici da selektor Jovica Cvetković ne može da računa na nekoliko važnih igrača, između ostalih i na kapitena Žarka Šešuma. Osim njega, na parketu niškog Čaira se zbog povreda neće naći ni Marko Vujin, Ilija Abutović, Rajko Prodanović, Darko Arsić, Veljko Inđić i Aleksandar Stanojević.\nU grupi je situacija veoma zanimljiva pošto je podbacio tim koji je pre početka važio za najvećeg favorita, a to je Poljska. Jedan od razloga je odluka da se započne postupak podmlađivanja ekipe, zbog čega je učesnik polufinala na poslednjim Olimpijskim igrama do sada osvojio samo jedan bod.\nOno što Cvetkovića, a i ostale navodi na oprez je to što je taj bod Poljska osvojila u prethodnom meču i to sa Belorusijom koja je, kao što je rečeno, jedina nadigrala Srbiju.\nOrlovi bi kampanju mogli da završe i kao prvoplasirani tim u grupi 2, što nije bez značaja jer donosi povoljniji žreb na kontinentalnom prvenstvu, ali to zavisi od rezultata susreta Rumunija – Belorusija. Pobeda Rumuna je ishod koji bi savršeno odgovarao ekipi Jovice Cvetkovića.\nUključujući i prvi duel u tekućim kvalifikacijama, Srbija je ta koja ima prednost u pobedama prethodnih šest okršaja (3:2), a jedini nerešeni ishod u tom periodu je onaj sa Olimpijskih igara u Londonu 2012. godine kada je utakmica završena rezultatom 25:25.\n7.5.2017. Rukomet, kvalifikacije za EP: Srbija želi i drugi trijumf protiv Rumuna!


Infantilna utopija i grudva snega | Boris Varga\nInfantilna utopija i grudva snega\nRepublika 568-569 (Beograd), 01-31. mart 2014.\nBoris Varga: „Od ‘šarenih revolucija’ do Anonimusa“ Vojvođanska politikološka asocijacija, Novi Sad, 2013.\nVarga analizira pobune klasičnog nenasilnog tipa na ulicama, kao što su „šarene revolucije”, ali i aktuelne, a u budućnosti mnogo moćnije, pobune preko interneta i društvenih mreža – od pokreta Okupiraj, uzbunjivača poput Asanža i Snoudena do humanitarnih akcija miliona Anonimusa.\nPre nekoliko godina, Boris Varga je doktorirao na temu „Izborne revolucije u bivšim socijalističkim državama“. Kako su se potom transformacije i protesti proširili na bezmalo ceo globus, a tehnike ispoljavanja bunta poprimile nove, tehnologizovane forme, mladi novosadski politikolog je nastavio da proučava društvena gibanja; rezultat je knjiga „Od ‘šarenih revolucija’ do Anonimusa“. Sasvim atipično za ovdašnju naučnu zajednicu, autor se ne bavi samo proteklim, već i aktuelnim, pa, u smislu mogućih dešavanja, i budućim promenama zasnovanim na nenasilnim pobunama građana. Dok su u „šarenim revolucijama” stanovnici bivših komunističkih država tražili više slobode, demokratije i, pre svega, slobodne izbore, na drugim globalnim tačkama demonstranti su zahtevali, sposobniju vladu, odgovorniji kapitalizam i pravedniju raspodelu između zarade radnika i profita kapitaliste. Svetska finansijska kriza je, u međuvremenu, drastično uticala na socijalne prilike i na stabilnost političkih režima. „Arapsko proleće” je otvorilo pitanje mogu li se demokratizovati države sa većinskim muslimanskim stanovništvom, u šta su do tada sumnjali teoretičari. „Beli protesti” podstaknuti nedemokratskim izborima u Rusiji 2011. godine su podigli na bunt srednju klasu, onu koja je i nastala nakon Putinovih reformi kojima je zaustavio propadanje Rusije 90- tih godina prošlog veka. Krajem iste sezone na Volstritu je buknuo Pokret Okupiraj. Neizvesno je kakve će posledice po politiku širom sveta imati pojava i naglo uvećanje prekarijata, nove klase ljudi bez stabilnih prihoda i krajnje neizvesne budućnosti.\nNemerljiva uloga interneta\nGlobalne proteste, za šta su ranije bile potrebne godine, ako su uopšte bile i moguće u ovolikom broju, omogućio je internet koji je bespovratno promenio ne samo komunikaciju, već i naš svakodnevni način života. Kako ističe politikolog Brus Akerman za nov tip „liberalne revolucije” dovoljno je samo da se svesno društvo mobiliše u cilju promena postojećih principa; internet, nov nedržavni međunarodni akter, savršeni je izum (i) za takvu namenu. Nisu moderni izazovi demokratiji jedino namešteni izbori. Kontrolisana štampa i narušena privatnost, aktuelnost korupcije, etničkog nacionalizma i desekularizacija čine da se uporedo sa zahtevima za više pravde i „kvalitetnijom” demokratijom, stvaraju i nove forme autoritarnosti. Varga analizira pobune klasičnog nenasilnog tipa na ulicama, kao što su „šarene revolucije”, ali i aktuelne, a u budućnosti mnogo moćnije, pobune preko interneta i društvenih mreža – od pokreta Okupiraj, uzbunjivača poput Asanža i Snoudena do humanitarnih akcija miliona Anonimusa.\nU „Šarenim revolucijama” su izvršene smene režima putem stroge kontrole izbornog procesa i mobilizacije birača, uz pomoć nenasilne pobune civilnog društva. Visok nivo obrazovanja u bivšim socijalističkim sistemima Istočne Evrope (pojedinac se školovao u proseku 10,66 godina, naspram 5,26 u Latinskoj Americi) korelira sa željama građana za promenama, ali, svemu je doprinela i novčana pomoć Zapada, usmerena prvenstveno motivaciji javnosti da iziđe na izbore, organizaciji opozicije, podsticanju pojedinih nezavisnih medija i kontroli izborne procedure. Možda je visok nivo obrazovanja faktor što su „izborne revolucije”, evropska specifičnost, mada se bitnim pokazalo tempiranje nenasilnih protesta u vreme kada nepopularnost autoritarnog režima dostižu vrh. Arapsko proleće bilo je drugačije…\nVarga propituje ulogu crkve u gibanjima i preispituje stav Linca i Stepana da je pravoslavno hrišćanstvo, inspirisano cezaropapizmom, okrenuto zavisnosti od države, koncepcijski nacionalno, a funkcioniše po sistemu autokefalija, priznatih i nepriznatih. Autor je mišljenja da su i pravoslavne crkve podržale zahteve za izbornu demokratiju i regularnost, ali je uloga crkve determinisana izrazitim antievropeizmom i antiliberalizmom. Posebno poglavlje posvećeno je savremenim protestima, trima na prvi pogled odvojenim fenomenima, demonstracijama pokreta Okupiraj, aktivnošću uzbunjivača i šeretlukom hakerske grupe Anonimus.\nSmatrajući da je Volstrit uzročnik ekonomske krize, pokret Okupiraj, bez jasnog vođstva i organizacije, je tokom jeseni 2011.godine stvorio kamp, komunu i na brojne načine demonstrirao u finansijskom distriktu Njujorka, u Zukoti parku; organizovali su protesne šetnje, blokirali finansijsko delovanje onih delova grada gde se nalaze vodeće banke i najvažnije finansijske institucije, podržavali vlasnike oduzetih kuća. U suštini, Okupiraj je protest protiv društvene i ekonomske nejednakosti između 1 odsto bogatih i 99 odsto siromašnih. Bori se protiv snažnog uticaja velikih korporacija na politiku, tvrdeći da „ne postoji poverenje u zvanično izabrane predstavnike koji zastupaju bogate donore, te da sprega izabranih parlamentarnih predstavnika i korporativnih interesa vodi izraženoj korupciji i kriminalu, podrivajući ekonomiju i politički sistem, odnosno demokratiju.” Izrazita socijalnost pokreta se vidi u zalaganjima za „stvaranje više i bolje plaćenih radnih mesta, kao i za temeljitu reformu bankarskog sistema.” Oštriji zahtev je stav da „izrada tehnologije, znanje i kultura treba da budu pristupačni svima, sa većom slobodom na internetu – od pristupa, kreiranja, modifikacije do distribucije.” Nakon što je vlast rasterala ulične proteste, Okupiraj se raširio na niz malih zajednica koje funkcionišu na internetu i povremeno u prostoru. Mada sebe na sajtovima definiše kao anarhistički, u javnosti se percepira kao levičarski. Nedostaje jasan strukturni paket „novog socijalnog pitanja” kao matrice za gradnju alternativne paradigme, te, prema Vargi, liči evropskoj radikalnoj levici i pomera težište od antikapitalizma ka kritici neoliberalizma.\nDomet šokirajućeg humora\nMada niko ne zna ko su, Anonimusi su se od aprila 2012.godine našli na listi 100 najuticajnijih, sa posebnim ukusom za šokirajući humor i prezir prema vlastima. Sa maskom Gaja Fouksa kao zaštitnim znakom, „neka su vrsta hibridnog entiteta, stvorenja sa internet mreže otelotvorena u realnom svetu”, koji nenaslno, ilegalno ili legalno, a uz pomoć digitalnog alata, off-line protest i sajbernapada, postižu političke ciljeve. Anonimuse takođe nemaju ni organizaconu strukturi, ni lidera, pa ih mnogi shvataju kao fenomen – „sve i istovremeno ništa”, koji deluju bez poštovanja autoriteta, povremeno osvetnički sa porukom koju filozofi nazivaju „principom nade”. Nije, međutim, u pitanju utopija, već više nada infantilnog tipa, poput verovanja u višu pravdu i bolji svet koji se nalazi samo u bajkama. Ipak, šarmantnost im omogućava jednu od najveštijih i najefektivnijih političkih promocija u našem vremenu. Akcije Anonimusa se odvijaju putem „bacanja grudve snega”: ko počinje akciju obaveštava druge preko on-line foruma i uz podršku istomišljenika na interneta akcija postepeno dobija oblik.\nOvi hakeri deluju kao model kako bi institucije u budućnosti mogle izgledati – umrežene, nasuprot hijerarhizovanim; sa pravilima, kulturom i vrednostima, ali bez stalnih obaveza i zaduženja, u kojima je svaki pojedinac jednako zastupljen. Na kraju studije, autor odgovara i na ključno pitanje kako da Okupiraj, Anonimusi ili neka srodna grupa ostvari „nenasilnu revoluciju”? Jedino da svoju ideju toliko razviju da preraste u proceduralni process koji podrži većina građana.


Predlog da deo Dalmatinske ulice ponese ime Vladete Jerotića - biznis24.rs\nPredsednica Komisije za spomenike i nazive trgova i ulica Skupštine grada Beograda Andrea Radulović održala je sastanak u Starom dvoru sa predstavnicima Zadužbine Vladete Jerotića i sa Draganom Simeunovićem, akademikom i profesorom na Fakultetu političkih nauka Univerziteta u Beogradu. Sastanku je prisustvovao i zamenik gradonačelnika Goran Vesić. sreda, 27. oktobar 2021.– Na sastanku, koji je održan sa predstavnicima Zadužbine Vladete Jerotića, dogovoreno je da jedna ulica u Beogradu ponese ime Vladete Jerotića, što će se naći na dnevnom redu predstojeće sednice Skupštine grada Beograda, koja je planirana za 8. novembar. Predloženo je da manji deo Dalmatinske ulice, od Takovske do Džordža Vašingtona, ponese ime ovog velikog književnika i akademika Srpske akademije nauka i umetnosti, jer je Vladeta Jerotić živeo na Starom gradu i u tom delu prestonice. Inicijativu je podneo gradonačelnik Zoran Radojičić i nadamo se da će odbornici na predstojećoj sednici usvojiti Predlog odluke da ulicu u Beogradu dobije veliki Vladeta Jerotić, jer on to svojim društvenim i stvaralačkim opusom zaslužuje – rekla je predsednica Komisije Andrea Radulović.Tom prilikom razgovaralo se i da jedna ulica u našem gradu ponese ime čuvenog akademika Vladete Jerotića.\nakademikom · Andrea · Beograda · Beogradu · Draganom · dvoru · fakultetu · Grada · Jerotića · Komisije · nauka · nazive · održala · političkih · predsednica · predstavnicima · prisustvovao · profesorom · Radulović · sastanak · sastanku · Simeunovićem · Skupštine · spomenike · Starom · trgova · ulica · univerziteta · Vladete · Zadužbine\nRadojičić: Spasovdanskom litijom i molitvom iskazaćemo zahvalno ...


Završena sjednica Doma naroda PSBiH – Haber.ba\nDom naroda Parlamentarne skupštine Bosne i Hercegovine je danas po hitnom postupku usvojio Zakon o izmjenama Izbornog zakona BiH.\nDom naroda PSBiH - Fena\nUz ovaj zakon, Dom naroda je usvojio zaključak kojim preporučuje Skupštini Grada Mostara u novom sazivu da u proces izrade prijedloga novog Statuta uključi predstavnike svih konstitutivnih i ostalih naroda u BiH kako bi se, kroz usvajanje novog Statuta, obezbijedili mehanizmi donošenja i implementacije odluka od interesa svih građana Mostara.\nUsvojen je i zaključak prema kome Dom naroda PSBiH smatra neophodnim da skupštine Hercegovačko – neretvanskog, Posavskog i Zapadnohercegovačkog kantona do dana provođenja predstojećih lokalnih izbora u BiH usvoje izmjene ustava u pravcu obezbjeđenja konstitutivnosti svih naroda i na teritoriji tih kantona.\nDom naroda usvojio je i zaključak kojim se Vijeće ministara BiH zadužuje da u što kraćem roku, u skladu s rješenjima u Izbornom zakonu BiH za Grad Mostar, pripremi i u parlamentarnu proceduru uputi izmjene i dopune Izbornog zakona BiH za Općinu Travnik kako bi se Lokalni izbori 2024. godine za Općinu Travnik proveli po novim izbornim pravilima. U usvojenom zaključku Doma navodi se da je pri izradi prijedloga potrebno konsultovati političke predstavnike u lokalnoj zajednici.\nNa današnjoj sjednici nije usvojen Izvještaj Zajedničke komisije oba doma PSBiH o postizanju identičnog teksta Zakona o izmjenama Zakona o platama i naknadama u institucijama BiH, čiji je predlagač Vijeće ministara BiH. S obzirom na to da Izvještaj Zajedničke komisije nije usvojio ni Predstavnički dom, Dom naroda je Prijedlog zakona dostavio Zajedničkoj komisiji na usaglašavanje radi izrade novog izvještaja, u skladu sa smjernicama domova.\nDom naroda usvojio je Odluku kojom je sa pozicije sekretara Zajedničke službe Sekretarijata PSBiH razriješen Kenan Vehabović, a donio je Odluku kojom je na poziciju sekretara Zajedničke službe Sekretarijata PSBiH imenovan Mirza Imamović.\nDom naroda danas nije usvojio nekoliko delegatskih inicijativa Denisa Bećirovića.\nData je saglasnost za ratifikaciju nekoliko međunarodnih sporazuma i ugovora, prenosi “Fena”.\nTeme:Dom naroda PSBiH, Izborni zakon BiH, izdvojeno, Mostar, sjednica


Međunarodni dan borbe protiv nasilja nad ženama, obeležava se kako bi se sprečilo nasilje nad ženama, što predstavlja jedno od najozbiljnijih kršenja ljudskih prava. Govoreći protiv nasilja, prekida se lanac tišine sa kojim je povezano nasilje u porodici i direktno se utiče na sprečavanju širenja nasilja u svim drugim sferama života, posebno za najugroženije grupe, žene i decu ovog društva.\nNasilje nad ženama je jedno od najozbiljnijih kršenja ljudskih prava i ostaje velika prepreka za ostvarivanje ravnopravnosti, prosperiteta i mira u društvu. Za Ombudsmana ostaje uznemiravajuće činjenica da nasilje u porodici, posebnim naglaskom nasilje nad ženama i dalje nastavlja da bude očigledan problem u našem društvu. Samo mali broj slučajeva nasilja u porodici se prijavljuje organima koji su nadležni da se bave ovim pitanjem, ali postoji opažanje da je u stvarnosti taj broj mnogo veći. Posebno u ruralnim oblastima, socijalni položaj žene je jasno podređen položaju muškaraca, društvo je veoma malo svesno o pojmu rodne ravnopravnosti. U većini slučajeva, najčešće žrtve nasilja u porodici su deca, žene i starci.\nPovodom Međunarodnog dana borbe protiv nasilja nad ženama, Ombudsman skreće pažnju na neophodnost pravovremenog i odgovarajučeg reagovanja nadležnih organa, naročito u slučajevima kada se prijavljuje nasilje u porodici. Nepostupanje ili neuspeh institucija koje su odgovorne za zaštitu žrtve (žrtava) je neopravdano. Postoje nekoliko slučajeva koji su objavljeni za javnosti, uključujući i slučajeve koji su evidentirani tokom ove godine, gde smo kao posledica nasilja u porodici, i kao posledica nepostupanja nadležnih organa, imali gubitak života.\nGubitak života treba da bude alarm za sve nadležne društvene institucije! U slučajevima naslija u porodici državni mehanizmi treba da garantuju socijalnu, ekonomsku, zdravstvenu zaštitu i psihološke usluge žrtvama nasilja u porodici. Na Kosovu postoji dobra pravna osnova za zaštitu od nasilja u porodici, uključujući ovde i Zakon o naknadi žrtava zločina br. 05/L-036, koji uprkos činjenici da se žrtvama naslija u porodici priznaje pravo na novčanu naknadu kao žrtve nasilnih krivičnih dela, i dalje ostaje neprimenljiv.\nOmbudsman smatra da je potrebno da se u Ustavu Republike Kosovo obuhvati i Konvencija Saveta Evrope (Istanbulska konvencija) za borbu protiv nasilja nad ženama i nasilja u porodici, koja je stupila na snagu avgusta meseca 2014.god. Takav poziv se navodi i u Strategiji za proširenje Evropske komisije.\nOmbudsman ponovo istiće da je za prevenciju nasilja nad ženama neophodna intenzivnija saradnja između državnih institucija, civilnog društva i društva u celini, kako bi se sprečilo nasilje nad ženama i kako bi se stvorio opšte okruženje, u kome je nasilje nad ženama neprihvatljivo i nedopustivo.\nGeneralna skupština Ujedinjenih nacija je 25. novembar proglasila zvanično za Medunarodni dan\nborbe protiv nasilja nad ženama, u znak sećanja na sestre Mirabel koje su brutalno ubijene u Dominikanskoj Republici 1960. godine. Ovaj dan, takođe obeležava početak kampanje 16 dana aktivizma protiv nasilja nad ženama.\nInstitucija Ombudsmana je u skladu sa Zakonom o ravnopravnosti polova, od 2005. godine, osnovala Jedinicu za ravnopravnost polova, kako bi ista primila i tretirala žalbe u kojima se navode diskriminacije po osnovu pola, kao i da promoviše i monitorira ravnopravnost polova. Obaveza ove jedinice je da primi, istražuje i odlučuje po žalbama koje se odnose na nasilje nad ženama.


Dodik čestitao Putinu rođendan - Trebevic.net\nSrpski član Predsjedništva BiH Milorad Dodik uputio je rođendansku čestitku predsjedniku Ruske Federacije Vladimiru Putinu, poželjevši mu dobro zdravlje, ličnu sreću i uspjeh na svim poljima.\n– Vaša ekselencijo, poštovani predsjedniče, velika mi je čast i zadovoljstvo da Vam poželim srećan rođendan, dobro zdravlje, mnogo sreće i uspjeha u životu, kako na privatnom, tako i na profesionalnom planu – ističe se u čestitki.\nDodik je poželio Putinu mnogo novih pobjeda i dostignuća za dobrobit Rusije i ruskog naroda, za njihovu bolju budućnost.\n– Koristim ovu priliku da Vama i prijateljskoj Rusiji izrazim veliku zahvalnost na pomoći i podršci koju nam pružate, kao i naporima koje ulažete na očuvanju mira i stabilnosti u svijetu i ravnopravnosti svih naroda – ističe se u čestitki.\nSrpski član Predsjedništva BiH ponovio je svoju opredjeljenost da nastave zajedno da rade na jačanju veza bratskog naroda i unapređenju saradnje na svim poljima.\nPredsjednik Rusije Vladimir Putin danas navršava 67 godina. Rođen je 7. oktobra 1952. godine u Sankt Peterburgu.\nMilorad DodikrođendanRusijaVladimir Putin


Uspješno završena NATO civilna vježba u Tuzli – Haber.ba\nUspješno završena NATO civilna vježba u Tuzli\nDomaćin petodnevne NATO civilne vježbe bio je Tuzlanski kanton, a danas je upriličena dodjela cetrifikata predstavnicima 34 nacionalna tima.\nU ovoj vježbi je učestvovalo preko 1.200 osoba iz 34 države članice NATO-a i drugih partnerskih zemalja, a cilj vježbe je poboljšanje međusobne saradnje međunarodnih aktera u pružanju odgovora na elementarne nepogode.\nPripreme za ovu vježbu trajale su više od godinu dana, a Dragan Mektić, ministar sigurnosti BiH kazao je da je BiH profesionalno odgovorila zahtjevima…\n“Zadovoljni smo i sretni što je vježba završila, kako sam to ranije rekao, bez ikakvih nesreća i loših posljedica iako se radilo o simuliranju dosta opasnih i komplikovanih i zahtjevnih simulacija. Dakle, mogu slobodno da kažem da kada smo prije godinu dobili povjerenje od NATO-a, imali smo i straha i treme i na jedan određen način plašili smo se ovolike obaveze i odgovornosti”, rekao je Mektić.\nVježba je realizovana u organizaciji Ministarstva sigurnosti BiH i NATO Euroatlantskog centra za koordinaciju aktivnosti u pružanju hitnog odgovora (EADRCC), a njeno organizovanje koštalo je 767.000 KM, od čega je NATO izdvojio 200.000, a BiH ostatak novca.\nTeme:BiH, Ministarstvo sigurnosti BiH, NATO vježba, Tuzla, završena


► Arheolozi slučajno otkrili još jedan "Stounhendž"\nGrupa arheologa amatera su, u potrazi za bunkerima iz Drugog svetskog rata, slučajno otkrili drevno istorijsko mesto.\nArheološko otkriće je potvrđeno od strane stručnjaka i navodi se da je jako važan za razumevanje praistorije.\nProfesionalna verifikacija je kasnije pokazala da je reč o sunčanom satu, koji datira iz, između 6000 i 3000 godina pre nove ere. Stručnjaci su pomoću GPS drona, kamera i kompasa proverili da li sat i dalje funkcioniše, i otkrili da može tačno da odredi godišnja doba.\nArheolozi navode da otkriće može da otvori brojne mogućnosti, i veruju da će na tom mesto najverovatnije pronaći još neka “blaga istorije“.\nĐuzepe La Spina, jedan od arheologa koji su pronašli “još jedan Stounhendž“, rekao je: “Svako arheološko otkriće samo po sebi je veoma važno, ali biti deo ovakovog senzacionalnog otkrića, zaista me to čini ponosnim.“\nFrancuski telekomunikacioni operater Oranž je danas potvrdio da je posle više od sto godina ukinuo uslugu slanja telegrama, koja je gotovo potpuno zaboravljena u vreme novih vrsta tehnologije...


DS: Skandalozna podela sredstava za zaštitu životne sredine | Autonomija\nDS: Skandalozna podela sredstava za zaštitu životne sredine\nSvega sedam miliona dinara namenjeno za praćenje životno važnog monitoringa\nNovosadski odbor Demokratske stranke (DS) ocenio je danas da je gradska vlast, predvođena Srpskom naprednom strankom (SNS) sačinila skandalozan program raspodele sredstava za zaštitu životne sredine u ovoj godini.\nU saopštenju DS se objašnjava da prilikom izrade spornog akta nije uzet u obzir i Program zaštite životne sredine za period do 2024. godine, koji je gradska vlast usvojila prošle godine, već je prepisan program iz 2015. godine.\n„Razmere skandala najbolje ilustruje činjenica da je čak 40 miliona dinara predviđeno za neprofitne organizacije koje se ‘bave promocijom zaštite životne sredine'“, navodi se u saopštenju novosadskih demokrata.\nU njemu se dodaje i da je svega sedam miliona dinara namenjeno za praćenje životno važnog monitoringa kvaliteta vazduha, buke, aeropolena i površinskih voda, mada je u pomenutom strateškom dokumentu, između ostalog, zaključeno kako takav monitoring uopšte nije dovoljno razvijen na teritoriji Novog Sada.\nDS je navela i da je prošlogodišnja dodela sredstava za neprifitabilne organizacije u Novom Sadu u velikoj meri protekla pod sumnjivim okolnostima, jer su sredstva iz budžeta dobijala udruženja koja su osnovana neposredno pred sam konkurs ili su formalno postojala tek godinu ili dve dana.\n„Poznato je takođe i to da su neka od tih udruženja registrovana na istoj adresi, kao i da su pojedina udruženja dobijala sredstva za nekoliko projekata u ukupnom iznosu od milion ili dva miliona dinara. Stručna javnost je takav način raspodele javnih sredstava jasno osudila, ali to gradsku vlast uopšte nije podstaklo da preduzmu i nešto konkretno kako se to ubuduće ne bi ponavljalo“, piše u saopštenju novosadske DS.\nTa stranka je ocenila i da se neracionalnom preraspodelom budžetskih sredstava ponovo pokazuje kako ni zaključci iz zvaničnih dokumenata ni objektivne okolnosti ne utiču na gradske čelnike da promene način neprofesionalne dodele sredstava.\n„Time ubedljivo pokazuju da im zdravlje Novosađana i zaštita životne sredine i ne predstavljaju nikakvav prioritet“, poručuje se u saopštenju DS.\nNikola Lunić: Vlast iz Beograda želi da kontroliše sve pripadnike srpskog naroda\nMijat Lakićević: Država novac građanima i privredi ‘sipa’ iz kredita\nJanko Veselinović: Nije tajna da ćemo imati predsedničkog kandidata


A. Gudaitis 10.5 over (1.85)\nNakon kratke pauze zbog reprezentativnih obaveza vraćamo se evropskoj košarci i to zaostalom 5. kolu Evrolige u kojem će snage odmeriti domaći Zenit i Olimpia Milano.\nI jedni i drugi nakon evroligaških pobeda dočekuju ovaj meč. Zenit je u veoma neizvensoj utakmici slavio u Beogradu protiv Crvene zvezde, dok je Milano na svom parketu deklasirao Maccabi rezultatom 87:68.\nBila je to jako važna pobeda za obe ekipe, naročito za tim iz Sankt Peterbuga kome je potrebna još jedna pobeda kako bi što sigurnije zakoračali u plej-of zonu. Trenutno se nalaze na sedmoj poziciji, mada su Efes, Valencia, Zalgiris i Baskonia veoma blizu pa gotovo da nema prostora za opuštanje.\nIz tog razloga očekujemo da Xavi Pascual napadne svojim najjačim oružjem, a to je dobra odbrana i još bolja organizacija igre pozicionih napada. Naravno, logično je da očekujemo i pojačanu minitažu za svoje nosioce igre, a jedan od njih i jedan od najbitnijih šrafova jeste Arturas Gudaitis, nekadašnji košarkaš Milana u redovima Zenita.\nArturas je ove sezone u Evroligi na proseku od 10.6 poena, a prosečno na parketu provodi 22 minuta. Ipak, ako pogledamo poslednjih 8 utakmica prosečna minutaža mu je preko 28 minuta što sasvim dovoljno govori koliko je bitan svojoj ekipi. Očekujemo ga i večeras na oko 30 minuta u igri i da za to vreme postigne 11+ poena.\nNaspram sebe će imati nekadašnejg saigrača Kaleba Tarczewskog koji igra prilično loše ove sezone, pa odatle i tako mala minutaža i Kylea Hinesa, košarkaša koji je čak 10cm niži od Gudaitisa. Verujemo da će litvanski internacionalac to iskoristiti i biti jedan od najboljih napadača svoje ekipe.\nPored toga što ima prednost u odnosu na svoje čuvare, verujemo da će stvarno biti izuzetno motivisan protiv svog bivšeg kluba. Sa linije penala je takođe odličan ove sezone te je gotovo na 80%, a kako ih izvodi po skoro 5 na meču taj podatak je izuzetno važan i verujemo da će zbog svega navedenog završiti u overu.


Početna > Poziv za učesnike na seriju obuku za mlade preduzetnike i socijalne inovatore\nU okviru projekta „Inovacijsko i medijsko partnerstvo za akciju, saradnja i transformaciju na Zapadnom Balkanu (EU-IMPACT-WB)“ koji realizuje Omladinski komunikativni centar iz Banjaluke u partnerstvu sa još četiri zemlje Zapadnog Balkana, a koji finansira Evropska unija, raspisuje se poziv za učesnike na seriju obuku za mlade preduzetnike i socijalne inovatore. Obuka je namjenjena mladim osobama od 18 do 35 godina sa preduzetničkim ambicijama i sklonostima kvalitetnim poslovnim idejama, socijalnim inovatorima, kao i preduzetnicima početnicima.\nTreninzi će biti održani u Banjaluci (petak, 11. oktobra prvi trening). Izabrani kandidati će dobiti informacije o mjestu i vremenu održavanja treninga. Obuka će biti organizovana kroz 10 praktično orijentisanih treninga (5 dana rada). Organizator pokriva troškove hrane i pića, kao i troškove obuke i radnog materijala.\nPredavači će biti iskusni praktičari sa dugogodišnjim iskustvom u preduzetništvu i pružanju konsultantskih usluga preduzećima. Polaznicima će biti dodijeljenji sertifikati o pohađanju, a najuspješniji mogu da očekuju i podršku pri realizaciji svojih preduzetničkih ideja. Polaznici će se odabrati putem javnog poziva, a kriterijumi za izbor uključuju interes za bavljenje preduzetništvom i kvalitet poslovne ideje. Svi zainteresovani treba da popune prijavni obrazac i da ga pošalju na: maja.kremenovic@okcbl.org najkasnije do 08. oktobra 2019. godine, do 12:00 časova. Komisija za izbor kandidata procjeniće popunjene prijave i obavjestiti izabrane kandidate.


Komisija Saveta Evrope za borbu protiv rasizma i netolerancije objavila je 2. juna da je Srbija samo delimično primenila dve njene preporuke, o zabrani govora mržnje poslanika i zvaničnika i o zapošljavanju Roma u državnoj upravi. Broj Roma i pripadnika drugih manjina zaposlenih u javnom sektoru Srbije i dalje je daleko od proporcionalnog njihovom udelu u populaciji, navodi se u zaključcima tog tela.\nEvropska komisija protiv rasizma i netolerancije (ECRI) preporučila je 2017. godine da Skupština i Vlada Srbije usvoje kodekse ponašanja kojima se zabranjuje korišćenje govora mržnje, uz suspenziju mandata i druge sankcije za kršenje njihovih odredbi, i da uspostave efikasne kanale izveštavanja o tome.\nU zaključcima o primeni dve prioritetne preporuke upućene Srbiji 2017. godine, ECRI je navela da su je vlasti Srbije obavestile da su prava i obaveze poslanika regulisane Ustavom, zakonima i Poslovnikom Narodne skupštine, koji zabranjuju korišćenje uvredljivih reči.\nU odgovoru upućenom Komisiji u oktobru 2019. godine, Vlada Srbije je navela i da je 2017. godine Poslovnik dodatno izmenjen kako bi poslanici bili sprečeni da pribegavaju govoru mržnje kada komentarišu sudske odluke u procesima za ratne zločine i da negiraju takve zločine.\nIako pozitivno ocenjuje “ovo delimično poboljšanje”, Komisija Saveta Evrope ističe da je potrebno dalje jačanje tih pravila i da ona treba da sadrže “koherentnu i adekvatnu zabranu govora mržnje”.\n“ECRI žali što nije postignut napredak u usvajanju pravila i od Vlade Srbije i zaključuje da je ova preporuka delimično primenjena”, navodi se u zaključcima usvojenim 7. aprila ove godine.\nKomisija je 2017. preporučila i da vlasti Srbije daju prioritet zapošljavanju proporcionalnog broja Roma i drugih manjina u državnoj upravi i da im obezbede podjednako stabilne radne uslove.\nECRI navodi da ju je Vlada Srbije informisala o Akcionom planu za ostvarivanje prava nacionalnih manjina čiji je cilj postizanje adekvatne zastupljenosti pripadnika nacionalnih manjina u javnom sektoru i preduzećima.\nNe pružajući konkretne podatke, Vlada je navela i da su Romi zaposleni kao pedagoški asistenti, zdravstveni posrednici i koordinatori za romska pitanja, stoji u zaključcima.\nMeđutim, istraživanje Zaštitnika građana pokazuje kontinuiranu isključenost Roma i nedostatak adekvatnih instrumenata za njihovo učešće na svim nivoima lokalne uprave, navela je Komisija.\n“ECRI sa žaljenjem konstatuje da je broj Roma i pripadnika drugih manjina zaposlenih u javnom sektoru Srbije i dalje daleko od proporcionalnog (njihovom udelu u populaciji)”, navodi se u zaključcima.\nDodaje se da ECRI nije dobila nikakve informacije o tome da li Romi imaju koristi od jednako stabilnih radnih uslova u poređenju s drugim zaposlenima u javnom sektoru.\n“ECRI zaključuje da je preporuka delimično primenjena”, stoji u zaključcima.\nNavodi se da su zaključci zasnovani na odgovoru Vlade Srbije i informacijama prikupljenim od drugih izvora i da pokrivaju period do 25. oktobra 2019. godine, kada je ECRI primila odgovor srpskih vlasti na zahtev za informacijama.\nDodaje se da se zaključci odnose samo na dve prioritetne preporuke i da “nemaju za cilj pružanje sveobuhvatne analize svih kretanja u borbi protiv rasizma i netolerancije u Srbiji”.\nECRI je jedinstveno telo za nadgledanje ljudskih prava, specijalizovano za pitanja povezana s borbom protiv rasizma, diskriminacije, ksenofobije, antisemitizma i netolerancije u Evropi. Komisija priprema izveštaje i upućuje preporuke državama članicama Saveta Evrope.


EK: Atina bi mogla da ugrozi dogovorene fiskalne ciljeve\nTanjug 5. juna 2019. 14:42\nBRISEL – Prošlomesečna odluka Grčke da smanji porez i uvede bonuse za penzionere predstavlja rizik po fiskalne ciljeve koje je Atina dogovorila sa kreditorima iz evrozone, upozorila je danas Evropska komisija.\nPotpredsednik Komisije Valdis Dombrovskis je na konferenciji za novinare rekao da je Grčka među zemljama koje su preduzele najviše reformi u proteklih pet godina, što je rezultiralo rastom zaposlenosti i tražnje potrošača.\n„Ipak, zamajac reformi je usporio poslednjih meseci“, upozorava Dombrovskis, a prenosi agencija Rojters.\nGrčka, koja je dobila tri međunarodna paketa pomoći između 2010. i 2015. godine kako bi sprečila bankrot, izašla je u avgustu prošle godine iz programa ekonomskog prilagođavanja koji su nadzirali njeni kreditori.\nZvanična Atina je prošlog meseca uvela poreske olakšice i isplatu bonusa za penzionere, čime je delimično ukinula neke od mera štednje koje su bile predviđene u okviru programa pomoći.\nPaket koji je prošlog meseca usvojila grčka vlada predviđa godišnju isplatu bonusa za 2,5 miliona penzionera, smanjenje poreza na osnovne namirnice i rezanje poreske stope na račune za gas i struju.\n„Paket je skup i ne ide u pravom smeru. On poništava pojedine elemente važnog programa reformi, a nove mere predstavljaju rizik za postizanje dogovorenog primarnog budžetskog suficita od 3,5 odsto BDP-a u ovoj godini i nadalje”, ocenio je Dombrovskis.\n“Važno je da se ne izgubi veliki napredak koji je postignut poslednjih godina. Delikatan je posao za Grčku da se vrati na tržišta sa javnim dugom od oko 180 odsto BDP-a. Vrlo malo je prostora za greške“, poručio je Dombrovskis.


Tim dokumentom službeno je okončan skoro četverogodišnji rat, a Bosna i Hercegovina je ustrojena kao država tri konstitutivna naroda i ostalih, i dva entiteta - Federacije BiH i Republike Srpske, piše Anadolu Agency (AA).\nGlavni akteri mirovnih pregovora bili su u konačnici i potpisnici Dejtonskog sporazuma - tadašnji predsjednik Predsjedništva BiH Alija Izetbegović u ime Bosne i Hercegovine, predsjednik Hrvatske Franjo Tuđman u ime te države i srbijanski predsjednik Slobodan Milošević, u ime tadašnje Savezne Republike Jugoslavije, 14. decembra 1995. godine u Elizejskoj palati u Parizu. Sve tri države nastale su raspadom bivše Socijalističke Federativne Republike Jugoslavije.\n- Suverenitet i entiteti -\nSporazum se sastoji od 11 aneksa, među kojima je i Aneks 4 - Ustav Bosne i Hercegovine koji je na snazi i danas 20 godina od postizanja Dejtonskog sporazuma. Upravo ovaj Aneks posljednjih godina predmetom je najžešćih rasprava. Njime je potvrđen suverenitet, teritorijalni integritet i neovisnost Bosne i Hercegovine kao države. Određeno je da se BiH sastoji od dva entiteta, Federacije Bosne i Hercegovine i Republike Srpske, i konstitutivnih naroda, Bošnjaka, Hrvata i Srba (zajedno sa ostalima). Propisane su nadležnosti BiH i entiteta, kao i odnosi između institucija BiH, ali i način izmjene Ustava BiH.\n- Praznik u RS-u -\nDok jedni ustavne promjene vide kao "potencijalnu opasnost za opstanak" bosanskohercegovačkog entiteta Republika Srpska protiveći se eventualnoj centralizaciji vlasti, drugi smatraju da bi teritorijalna reorganizacija zemlje bila najoptimalnije rješenje. Politički establišment Republike Srpske kao jedan od najvećih zagovarača "slova Dejtona" najveći je protivnik izmjena Dejtonskog sporazuma. Istovremeno, u ovom bh. entitetu, u skladu sa entitetskim zakonom o praznicima, današnji dan, 21. novembar, obilježava se kao Dan uspostavljanja Opšteg okvirnog sporazuma za mir u BiH, neradni je dan.\nNa pitanje zašto BiH ne može dalje funkcionirati niti nastaviti put ka evropskim integracijama u sadašnjem ustavnom okviru, međunarodni stručnjaci i poznavaoci prilika i političke situacije u BiH uglavnom smatraju da je najveći problem u tome što prilikom usaglašavanja Dejtonskog mirovnog sporazuma "niko nije pitao obične građane u BiH kakav mir i kakav sporazum žele".\nDavid Chandler, profesor međunarodnih odnosa u Centru za studije demokratije Westminsterskog univerziteta iz Velike Britanije ranije je za Anadolu Agency izjavio da se pokazalo da na kraju takav mirovni sporazum nije dobar ni za jedan narod u BiH, nego samo za međunarodnu zajednicu.\n- Neophodna integracija unutar BiH -\n"Međunarodna zajednica se postizanjem mirovnog sporazuma nametnula kao neprikosnoveni lider i zaštitnik suvereniteta i nezavisnosti BiH kao države. Definitivno je to bio kompleksan mirovni sporazum koji nije dobar ni za koga u BiH. Ovakav mirovni sporazum najviše odgovora međunarodnoj zajednici koja već dugi niz godina upravlja zemljom umjesto običnih građana", kazao je Chandler.\nPrema njegovom mišljenju "vrlo je značajno da se narodi integrišu unutar BiH i da domaći političari pokušaju da nešto urade sami".\n"Domaće snage uz snažno građanstvo moraju se organizovati politički ako žele naprednu i stabilnu državu. Uslov izgradnje bolje BiH je iniciranje domaćih procesa i maksimalno učestvovanje građana u donošenju odluka", naglasio je Chandler.\n"Mislim da se entitet Republika Srpska neće odvojiti, jer to ne želi međunarodna zajednica. Mislim da do takvog scenarija neće doći, jer ni Srbija ne želi nezavisnu RS. Mislim da nema više crtanja granica u BiH i na Balkanu, to vrijeme je iza nas", rekao je poznati britanski profesor međunarodnog prava.\n"Cilj Dejtonskog mirovnog sporazuma je bio da se zaustavi rat. To je bio vrlo ambiciozan sporazum, ali se nije pokazao kao dobar. Uključio je mnoge stvari, ali nije uopšte spomenuo pomirenje i suživot kao ključne principe za budućnost BiH. Obzirom da je dogovoren između političkih elita u vojnoj bazi, on je vrlo ograničen", rekao je on.\n"Nema više crtanja novih granica u BiH", rekao je ovaj profesor, ali je naglasio i kako je, s druge strane, Dejtonski mirovni sporazum odredio konačni okvir etno-nacionalno podijeljene zemlje.\n"Tačno je da se radi o vrlo labavom i preslabom okviru za jednu državu da normalno funkcioniše. Ovim sporazumom je priznata i etno-nacionalna podijeljenost zemlje, i zato i jeste duboko kontradiktoran mirovni sporazum. Primjerice, RS je priznata kao monoetnička cjelina koja ima svoje predstavnike na državnom nivou. Dejtonski sporazum je povezao geografski teritorij sa nacionalnim identitetom", istakao je Bieber.\n"Ipak, nemoguće je govoriti o secesiji RS-a u budućnosti, jer se i značajan broj ljudi vratio na svoja prijeratna ognjišta. Ali i međunarodna zajednica isto tako ne želi podjele unutar BiH i nove sukobe. Srbija, također, neće podržati nikakvo cijepanje BiH. Srbija se odrekla Kosova i zašto bi sada kada je na putu prema EU podržala secesiju RS-a", kazao je Bieber u jednom od intervjua za AA.\nNjegovo mišljenje potkrepljuje izjava od prije otprilike dvije godine tadašnjeg premijera i aktuelnog ministra vanjskih poslova Srbije Ivice Dačića koji je kazao kako Srbija "i dalje principijelno poštuje teritorijalni integritet Bosne i Hercegovine određen Dejtonskim sporazumom. Isto tako smatramo da ne može biti promjene Dejtonskog sporazuma bez zajedničke saglasnosti i odluke sva tri naroda i oba entiteta".\n- Ekonomska stagnacija -\nZalaganje političara iz RS-a za dosljedno poštovanje "slova Daytona", bošnjački političari iz tog entiteta tumače kao pokušaj onemogućavanja bilo kakvih institucija koje bi BiH učinile funkcionalnom državom".\nPodsjećajući da je potpisivanje Dejtonskog sporazuma u RS-u "dočekano s nevjericom i uvjerenjem da će se BiH raspasti i prije nego i profunkcioniše nakon okončanja rata", potpredsjednik Vijeća naroda RS u prethodnom mandatu Mirsad Đapo u jednoj od izjava za AA kazao je "da smo od toga, danas došli u apsurdnu situaciju da je za RS Dejton svetinja".\nSa druge strane, Dejtonski sporazum priznao je i veoma komplikovano unutrašnje uređenje entiteta Federacije BiH, sa složenom strukturom vlasti na koju odlaze veliki novci prijeko potrebni za ulaganje u nova radna mjesta, izgradnju infrastrukture, podizanje kvaliteta obrazovanja... Ta struktura sa deset kantona od kojih svaki ima svoju skupštinu i vladu frustrirajuća je za obične građane, dok pogoduje samo pojedinim političkim elitama.\nBiH 20. godišnjicu parafiranja Dejtonskog mirovnog sporazuma dočekuje suočena sa “starim” problemima. Unutar vladajućih struktura u zemlji postoji konsenzus o nastavku ispunjavanja uvjeta na putu BiH prema Evropskoj uniji, ali ne i o članstvu zemlje u NATO savezu. Opredijeljenost za nastavak evropskog puta BiH, uprkos tvrdnjama da za to postoji saglasnost vladajućih struktura, što je i zaključak iz posljednjeg Izvještaja Evropske komisije o napretku BiH, uglavnom je verbalnog karaktera, dok se i dalje čeka na konkretne poteze.


Press Online :: Tehnologija :: Konačno: Samsung predstavio Galaxy Note 8\nNakon toliko vremena iščekivanja Samsung je danas zvanično počeo svoju smartfon sezonu predstavivši Galaxy Note 8.\nU poslednjih nekoliko sedmica, bilo je mnogo procurelih informacija o Note 8 hardveru, gde su otkriveni detalji o sistemu dualnih kamera, dizajnu u stilu S8 sa Infinity ekranom bez ivica, i naravno, povratak S Pena.\nNakon toga prikazan je uvodni video o tome koliko su NOte telefoni omiljeni i kako su fanovi Samsunga ostali u z kompaniju i nakon Note 7 debakla sa baterijom.\n"Niko od nas neće zaboraviti šta se desilo prošle godine, znam da ja neću. Ali isto tako nikada neću zaboraviti milione lojalnih korisnika Note telefona koji su ostali sa nama", rekao je Koh.\n"Dozvolite da izjavim svoju najdublju zahvalnost neverovatnoj Note zajednici širom sveta", dodao je on.\n"Veliki telefoni su definicija budućnosti mobilne tehnologije", rekao je Koh opisivajući ekran novog telefona koji se nestrpljivo iščekuje na tržištu.\nSamsung je uvek govorio da je Note linije bila plodno tle za inovaciju.\nNote 8 je značajan proizvod za Samsung ne samo kao vodeći proizvod za jesenju sezonu, već i zbog povratka Note brenda na tržište posle prošlogodišnjeg Note 7 debakla.\nKoh je objasnio za koga je Note telefon dizajniran. To su multitaskeri, kojima treba veliki telefon i koji zahtevaju vrhunske performanse.\nNa video bimovima pušten je klip kojim se prikazuje izgled Note 8 telefona, a na scenu je izašao predsednik marketinške divizije Samsunga Džastin Deniston da da više informacija o karakteristikama telefona.\nSamsungovi premium Note modeli uvek su bili skupi, ali će najnovija verzija Galaxy Note 8 biti najskuplji mobilni uređaj ove južnokorejske kompanije. Koštaće više od 900 američkih dolara, a na tržište stiže 15. septembra ove godine.\nNote 8 takođe ima "Dual Capture" funkciju, koja još više izražava efekte dubine, i uz koju će Note 8 korisnici moći da fokusiraju sliku u realnom vremenu.\nS Pen omogućava korisnicima da zapišu i do 100 stranica beleški na telefonu, čak i kada je ekran isključen. Korisnici će moći ovim putem i da slikaju, jer će Samsung nuditi svoju aplikaciju za slikanje uz Note 8 telefone sa S Penom.\nS-pen ce takođe moći da označava tekst i prevodi ga u različite jezike.\nTakođe, S Pen će se moći koristiti u aplikacijama za poruke, gde se mogu kreirati sličice i gifovi koji se mogu slati prijateljima.\nSamsung je potvrdio da će se Note 8 pojaviti u radnjama 15. septembra, a oni sa prednarudžbinama će ga dobiti "za nekoliko dana".\nViše detalja možete pronaći u video-snimku sa konferencije koji sledi.


12. ceremonija dodele priznanja Dama i džentlmen godine, održana je u ekskluzivnom prostoru Belexpocentra u Beogradu 8. marta i na istoj je bilo prisutno 500 zvanica koje su jednoglasno ocenile događaj kao najglamurozniji skup istaknutih osoba iz javnog, privrednog i društvenog života sa prostora čitave Evrope.\nDogađaj koji se u 2019. godini odlukom PKS i ministarstva za turizam našao među 10 najboljih manifestacija sa ciljem promocije turizma Srbije, opravdao je titulu Brend događaja kako programom, tako i laureatima i zvanicama na istom.Prvi klub dama kao organizator događaja, odlučio je da na Međunarodni dan žena, kada se održala manifestacija, izjednači broj laureata među ženama i muškarcima.\n- Prvi potpredsednik Vlade Srbije i ministar za spoljnu politiku, Ivica Dačić - Ljubica Komlenić - Top Italian Chef - šef 250 Michellinovih šefova kuhinje na svetu i lični kuvar Novaka Đokovića- Minja Subota - Diego Toscani - privrednik - Tatjana Ječmenica, selektorka ženske teniske reprezentacije Srbije - Filip Zepter, vlasnik kompanije Zepter International - Aleksandra Pejić - preduzetnica iz Londona - Damiano Roi - operski pevać - Lydija Denmark - kreatorka iz Danske - Arno Gujon - humanitarac - Snežana Nikić - vlasnica i direktorka hotela Nikić u Podgorici i jedine firme za proizvodnju kućne hemije u Crnoj Gori- Predrag Peđa Filipović - Wellness ambasador za Srbiju i Crnu Goru - Dr Dragana Damjanović Čifliganec - preduzetnica iz Severne Republike Makedonije - Gianni Lilliu - modni kreator iz Londona - Maja Raković, Generalni sekretar Biroa za borbu protiv trgovine ljudima - Dr Ema Širbegović, preduzetnica iz BIH - Kristian Miliani sportista - Irena Petrović, izvršni direktor kompanije Zepter - Kaly Kolonič.\nPr menadžer i producent Specijalno priznanje za očuvanje tradicije porodice koju organizator dodeljuje samo jednom laureatu godišnje dobili su Srđan i Dijana Đoković, roditelji svetkog prvaka u tenisu i najboljeg sportiste na svetu , Novaka Đokovića. U toku programa, zvanicama su se obratili mnoge istaknute ličnosti među kojima su Goran Trivan ministar za ekologiju, Njegova ekselencija, Ambasador Egipta Amr Avguvejli, Booban Đurović predsednik opštine Vrnjačka Banja, Dragana Sotirovski načelnica nišavskog Upravnog okruga, Nebojša Pantelić predsednik Internacionalne policijske asocijacije Srbija i drugi.\nZvanice su uživale u nastupima Frana Lasića, Bojana Marovića, hora Glas ne žice i Ljube Stankovića koji je jednu od pesama zapevao zajedno sa ministrom Ivicom Dačićem. Najnoviji modeli auto brenda Toyota iz Mag centra Beograd, krasili su ulaz i scenu na događaju koji je ostavio izuzetan utisak na prisutne među kojima su se našli Svetlana Horvat, sestre Gobović, Ivona Jevtić direktorka muzeja Nikola Tesla, Dragana Stanković direktorka marketinga Srbija voza, Živadinka Avramović predsednica beogradske opštine Grocka, Milica Dugalić, Vesna de Vinča, čije su devojke iznele modnu reviju i mnogi drugi. Svoju veliku promociju na događaju imale su kompanije Burdock i Zepter koji je prisutnima poklonio vredne nagrade. Regionalna dodela priznanja Dama i džentlmen godine, održaće se od 2-3.10.2020. godine u hotelu Tonanti u Vrnjačkoj Banji sa pratećom konferencijom Jaka žena na kojoj se očekuje 1000 žena sa prostora Balkana.


Muslimani- pogled na Sjedinjene Države, ekstremizam i demokratiju\nGalup, organizacija za ispitivanje javnog mnjenja u svetu, ovih dana je izdala izveštaj o veoma obimnom istraživanju u kojem je učestvovalo više od 50 hiljada muslimana, koji odražavaju poglede više od milijarde muslimana u preko 35 zemalja. Navodi se da je to najveće i najobuhvatnije istraživanje ove vrste. U anketi koja je sprovođena šest godina, postavljena je serija pitanja u vezi sa muslimanskim gledanjem na Sjedinjene Države, ekstremizam i demokratiju.\nProteklo je gotovo sedam godina od napada 11. septembra, 2001, a i dalje ima mnogo pitanja bez odgovora o razlozima zbog kojih je grupa muslimana tog dana napala Sjedinjene Države. Jedno od tih pitanja je zbog čega muslimani ćute o terorizmu. Galupova anketa ukazuje da se ogromna većina muslimana (92 odsto) - bez obzira što je mali procenat ispitanika izneo ekstremna gledišta – ocenjuje kao umerena. Džon Espozito, profesor religije i islamskih nauka na Džordžtaunskom univerzitetu u Vašingtonu, kaže da se verski ekstremizam i antiamerikanizam ne zasnivaju na islamskom učenju, nego pre na političkim gledištima koja potpiruju ekstremizam.\n«Otkrili smo da je u okviru primarnih podsticaja politika, a ne pobožnost. Tu su političke nepravde, tu su ekonomske nepravde, što ne bi trebalo da nas iznenađuje. Setite se kada smo posle nekoliko nedelja otkrili da napadači 11. septembra nisu došli iz izbegličkih logora i da je u stvari većina – pri tome dobro obrazovanih – pristigla iz finansijski dobrih uslova i da su neki bili religiozni, a neki nisu», priseća se profesor Espozito.\nIstraživači iz Galupa kažu da postoje neka pitanja u pogledu kojih su politički radikali i umerenjaci saglasni. Jedina razlika, kažu, jeste jačina osećanja prema tom pitanju.\nDalija Mogahed, viša analitičarka u Galupu i šefica Galupovog centra za muslimanske studije, stacioniranog u Vašingtonu, kaže da je lakše okriviti islam, nego preispitati suštinska politička pitanja i nepravde koje odjekuju širom muslimanskog sveta i koje su mnoge naterale da se priključe radikalnom taboru.\n«Ono što odvaja ovu grupu od većine nije pobožnost, nego shvatanje politike. Utvrdili smo da akutni konflikti, kao što su rat u Iraku, sadašnji palestinsko-izraelski sukob, pa čak i rat u Avganistanu, treba da se reše da bi odnosi mogli da se poboljšaju», kaže ona.\nDalija Mogahed kaže da ogromna većina muslimana kaže da se divi američkoj tehnologiji, slobodi govora i vrednosnom sistemu zasnovanom na mukotrpnom radu.\nIpak, istraživanje je pokazalo gotovo potpunu saglasnost kada je reč o politici Sjedinjenih Država. Postoji velika averzija prema predsedniku Bušu i njegovoj administraciji i među političkim radikalima i među umerenima. Iako je moguće da predsednik Buš usmerava napore za širenje demokratije u muslimanskom svetu, većina muslimana kaže da Sjedinjene Države i dalje nisu ozbiljne u tom pogledu, kaže profesor Džon Espozito.\n«Postoji opšti konsenzus među većinom muslimana u pogledu načina na koji vide američku inostranu politiku, koju mnogi vide kao dvostruki standard kada dođe do unapređenja demokratije», kaže profesor.\nOn dodaje da su muslimani širom sveta saglasni da zapadne vlade mogu da doprinesu poboljšanju odnosa smanjenjem retorike kada je reč o muslimanskoj kulturi i razdvajanju religije i terorizma.\n«Prioritet i strahovanje većine muslimana je pitanje ekstremizma i pitanje bezbednosti, što ne bi trebalo da nas iznenadi, jer su to ljudi koje ekstremisti često ugrožavaju. Ako odete na internet, naći ćete izjave pojedinih muslimana, saopštenja muslimanskih organizacija, muslimanske verske vođe koje neprekidno govore posle 11. septembra, tačno je da tamo ima i muslimanskih ekstremista, ali ih mediji ne pokrivaju», kaže profesor.\nDžon Espozito i Dalija Mogahed su saglasni da je najbolji način za premošćavanje jaza između Sjedinjenih Država i muslimanskog sveta, uključivanje u debatu reformatora iz glavnog toka. Ti ljudi, smatra dvoje eksperata, zalažu se za promene miroljubivim sredstvima i pružanje pomoći umerenima da izoluju ekstremiste.


Srbiji dostupna sredstva COSME programa EU za mala i srednja preduzeća : Inkluzija\nOn je naglasio da EU i Međunarodne finansijske institucije podržavaju Srbiju na njenom putu ka EU i reformama i da očekuju da će se sredstva dostupna iz COSME programa ozbiljno koristiti posebno u delu garancija.\n“Simbolično, 1. januara ove godine ušli smo u ‘Godinu preduzetništva’, ali i prvu COSME godinu. Taj program se savršeno uklapa u inicijativu Vlade Srbije za podršku razvoju malih i srednjih preduzeća i preduzetništva, s obzirom da će pružiti dodatne mogućnosti za poboljšanje pristupa finansijskim sredstvima”, kazao je Sertić.\nOn je naglasio da će aktivnosti programa COSME biti realizovane u saradnji s domaćim bankama i podršku Evropskog investcionog fonda, a omogućava i učešće u otvorenim javnim pozivima za projekte namenjene unapredjenju preduzetništva, turizma, rada klastera, razvoja digitalne ekonomije, stvaranja boljih uslova za konkurentnost, ali i podsticanje i promociju preduzetničkog duha.\nPrema rečima Sertića, čak 60 odsto budžeta COSME jesu krediti za mala i srednja preduzeća, start up krediti za početnike, garancije, kao i investicije u kapital preduzeća, pa je zato važno da se što veći broj banaka koje posluju u Srbiji uključi u taj program i ponudi povoljne kredite u različitim fazama – od osnivanja preduzeća, proširenja poslovanja ili nastupa na stranim tržištima.\nPotpredsednik Privredne komore Srbije (PKS) Miroslav Miletić kazao je da je učešće u programu COSME veoma značajno na putu Srbije ka EU i najavio da će Komora učestvovati aktivno na promocijama programa Vlade Srbije i EU namenjenih jačanju malih i srednjih preduzeća.


Vesić: Grad Beograd ove godine izdao građevinske dozvole za ukupno 750.000 kvadrata | Nova Ekonomija\nVesić je danas zajedno sa direktorom kompanije "MPC Properties" Ingom Nisenom položio kamen temeljac za 45 miliona evra vrednu buduću zgradu poslovnog objekta "Navigator biznis centar 2" u Ulici Milutina Milankovića na Novom Beogradu.\nZamenik gradonačelnika čestitao je svima koji su učestvovali u ovom projektu i istakao da svaka nova zgrada u Beogradu znači posao za našu industriju i donosi nova radna mesta.\n"Da bi se investicije brže realizovale doneli smo i odluku da svaka investicija veća od 50 miliona evra ima pravo na posebnu grupu u gradu koja će pomoći da se rešavaju svi problemi, a svi investitori koji ulažu više od 10 miliona evra imaju pravo na posebnu proceduru i pomoć grada. Time želimo da pomognemo investitorima da reše probleme na koje nailaze prilikom realizacije svoje investicije", kazao je Vesić.\nOn se zahvalio kompaniji "MPC Properties" na investiranju i istakao da to što se ušlo u drugu fazu izgradnje znači da se radi o uspešnoj kompaniji koja ima interes da gradi u Beogradu.\nDirektor "MPC Properties" Ingo Nisen istakao je da je ta kompanija do sada izgradila više objekata u Beogradu, među kojima su "Ušće centar", "Ušće kula 1", "Navigator 1", a da je odluka o novom objektu doneta jer je procenjeno da je Beogradu potreban dodatni poslovni prostor.\n"Objekat će imati 27.000 kvadratnih metara, a zajedno sa objektom „Navigator 1” ukupno će biti 45.000 kvadrata. Zgrada će biti otvorena u proleće 2020, a gradnja ide po predviđenom planu. Zahvalnost za uspešan projekat dugujemo i Gradu Beogradu koji je obezbedio sve dozvole na vreme, izvođačima radova kao i kolegama koji su obezbedili da se posao nesmetano obavlja", kazao je Nisen.


PORTAL KRUG - Za aktivne mere zapošljavanja 13 miliona\nPrevious Article Šansa za nezaposlene i pripravnike\nNext Article Građanskom akcijom (od)branili drveće\nKraljevo je tokom prethodne godine, uz sredstva koja je za aktivne mere zapošljavanja izdvojila Nacionalna služba za zapošljavanje, za Lokalni akcioni plan zapošljavanja (LAPZ) iz gradskog budžeta izdvojilo 12 miliona dinara.\nOve godine će, u iste svrhe, biti izdvojeno 13.050.000 dinara i to za stručnu praksu, javne radove i samozapošljavanje. Od ovih sredstava, tri miliona dinara opredeljena su za udruživanje sa organizacijom Help, koja će omogućiti novo zapošljavanje. Sa HELP-om je 2016. grad Kraljevo već uspešno sarađivao, a zahvaljujući toj saradnji, određen broj nezaposlenih dobio je posao, uglavnom kod privatnih poslodavaca.\n- Kraljevo podstiče zapošljavanje i izgradnjom infrastrukture za svoje i privrednike iz drugih gradova i iz inostranstva. Prošle godine smo uložili značajna materijalna sredstva u izgradnju pristupne saobraćanijce ka „Amigi“, „Radijatoru“, „Profi kardu“, „Gali“, više od 35.000.000 dinara, i omogućili ovim kraljevačkim privrednim subjektima da dobro funkcionišu – kaaže gradonačelnik Kraljeva dr Predrag Terzić.\nU Programu uređivanja građevinskog zemljišta za 2019. obezbeđena su sredstva i za izgradnju infrastrukture za fabrike koje se grade u Kraljevu, „Leoni“ i „Taj grupu“, a za taj posao grad imali značajnu pomoć Ambasade Kraljevine Norveške.\n- Očekuje nas izgradnja novih trafostanica sa „Elektroprivredom Srbije“, koje će biti korišćene i za „Taj grupu“ i za domaće privrednike. Gradiće se dve trafostanice ukupne snage 16 megavata - osam za Taj grupu, a osam će moći da koriste domaći privrednici u blizini te industrijske zone - objasnio je Terzić.\nTo će, dodao je, omogućiti „Taj grupi“ određene privilegije u prvoj fazi, a druga faza predstavlja širenje slobodne zone, kako bi i domaći privrednici mogli bez plaćanja PDV-a da obezbede repromaterijal i električnu energiju.


Beta 19. aprila 2016. 15:20\nU Skupštini Beograda danas su svečano uručene godišnje Nagrade Grada Beograda za 2015. godinu, a medju 19 dobitnika su i violinista Nemanja Radulović, glumac Nebojša Glogovac, kompozitor Dejan Despić, slikarka Milica Stevanović, profesor Fakulteta političkih nauka Slaviša Orlović.\nGodišnje nagrade dodeljuju se u 19 kategorija, a posebna priznanja „Svetislav Stojanović“ daju se pojedincima i organizacijama koje su se istakle svojom aktivnošću.\nGradonačelnik Beograda Siniša Mali rekao je danas da je ova nagrada velika obaveza, jer dobitnici svojim radom daju primer mladima kako da se ponašaju.\n„Nadam se da ćete našim generacijama dati primer kako mogu na bolje da se menjaju. I u našoj zemlji može uspeh da se postigne i nadam se da će ubuduće mladi ostajati u Beogradu“, rekao je Mali.\nU ime dobitnika je zahvalio dobitnik nagrade za društvene i humanitare nauke Slaviša Orlović koji je istakao da je Nagrada Grada Beograda pokazatelj da su sport, kultura i nauka takodje bitni, ne samo investicije.\n„Nismo stvarali da bismo dobili nagradu, ovo je poziv našim kolegama, da iako uslovi nisu idealni, nastave da se trude. Neka nagrada inspiriše buduće stvaraoce, jer samo tako ima smisao“, rekao je Orlović.\nDobitnik nagrade za književnost i prevodilaštvo je Petar Cvetković, za pozorišno stvaralaštvo glumac Nebojša Glogovac, a specijalno priznanje za izuzetan doprinos u realizaciji dogadjaja od značaja dobio je violinista Nemanja Radulović.\nNagrada za radio i televizijsko stvaralaštvo pripala je reditelju Vuku Ršumoviću za film „Ničije dete“, za likovno i primenjeno stvaralaštvo Milica Stevanović.\nPriznanje za muziku i muzičko-scensko stvaralaštvo dodeljeno je kompozitoru Dejanu Despiću, a nagradu za novinarstvo dobio je novinar Radio-televizije Srbije Vladimir Palikuća.\nGodišnju nagradu u oblasti prirodnih i tehničkih nauka dobili su Aleksandra Maluckov i Ljupčo Hadžijevski, a za medicinu Miroslav Djordjević i Lazar Davidović.\nOvogodišnji dobitnik nagrade za arhitekturu i urbanizam je Vlada Slavica, a za poljoprivredu Milivoj Stevanović.\nZa doprinos obrazovanju nagradu je dobila vaspitačica u čukaričkom vrtiću „Radosno detinjstvo“ Elizabeta Maksović, a nagradu za sport fudbalski reprezentativac Srbije do 20 godina Marko Grujić.\nZa herojsko delo nagradjen je jerej Vladimir Marković za rad u organizaciji Versko-dobrotvorno starateljstvo i Crkvenoj narodnoj kuhinji, dok je priznanje za dugogodišnji rad i trajan doprinos razvoju Beograda dobila profesorka Radmila Marinković.\nU kategoriji stvaralaštva mladih u oblasti nauke nagradjen je Mladen Stajić.\nDobitnici nagrada „Svetislav Stojanović“ su Marko Jović iz Vatrogasno-spasilačkog bataljona Zvezdara i Vatrogasno-spasilačka četa Zemun.\nOve godine žiri nagrada koje se dodeljuju u okviru manifestacije „Dani Beograda“, nije dodelio priznanja za pronalazaštvo i za stvaralaštvo mladih u oblasti umetnosti.\nNa svečanosti uz program studenata Akademije muzičkih umetnosti, u Skupštini grada bile su zvanice iz javnog života Srbije, predstavnici verskih zajednica i gradjanskih organizacija.


RTCG - Radio Televizija Crne Gore - Nacionalni javni servis :: Politika :: Evropa ima preča posla, region na čekanju\n25. 03. 2019. 06:57 >> 06:24 12\nEvropa ima preča posla, region na čekanju\nStav Evropskog parlamenta da je Zapadni Balkan još daleko od Evropske unije treba posmatrati kao poruku za njihove birače, imajući u vidu nastupajuće izbore za EP koji će biti održani u maju, ocijenili su sagovornici Pobjede.\nNa javnom saslušanju koje je održano u EP prošle nedjelje, više članova ovog tijela poručilo je da nijedna zemlja Zapadnog Balkana nije blizu ispunjavanja kriterijuma za EU.\n“Budimo iskreni, progres je napravljen, ali još uvijek nijedna od zemalja regiona nije blizu ispunjavanja ovih zahtjeva i žao nam je što vidimo stagnaciju u ovim oblastima, rekao je Kristijan Danijelson, generalni direktor Direktorata za susjedstvo i politiku proširenja u Evropskoj komisiji.\nMarko Kmezić, predavač u Centru za studije Jugoistočne Evrope na Univerzitetu u Gracu, ističe da kada EU kaže daje Zapadni Balkan daleko od zapadnih vrijednosti, to je poruka za njihove birače.\n“Mi takođe treba da imamo na umu da trenutno vlada veliki evroskepticizam, a sada slijede izbori za Evropski parlament, tako da se kroz tu lupu treba posmatrati ta poruka. I političke elite na Zapadnom Balkanu koje tvrde da su na dobrom putu, i evropski parlamentarci koji kažu da nijesu i jedni i drugi se obraćaju svojoj javnosti”, kaže Kmezić za Pobjedu.\nSličnog stava je i predsjednik Evropskog pokreta u Crnoj Gori Momčilo Radulović, koji navodi da ocjene i kvalifikacije koje su poprilično negativne za proces pridruživanja zemalja Zapadnog Balkana treba tumačiti u kontekstu predstojećih izboja za Evropski parlament.\n“Činjenica je da je u većini zemalja EU, u ovom trenutku, dominantno negativno raspoloženje građana i glasača prema procesu pridruživanja. U tome prednjače Francuska i Njemačka, gdje imamo više od 60 odsto negativnog raspoloženja prema procesu pridruživanja. Nije mnogo bolje ni u Holandiji i Italiji. Sve te izjave najviše su izrečene u kontekstu nadolazećih izbora, gdje Zapadni Balkan biva jedna vrsta kolateralne štete i nadam se da će takva vrsta negativnih stavova omekšati nakon izbora”, smatra Radulović.\nKada je u pitanju stvarni napredak regiona, Kmezić ističe da je EK u prošlogodišnjem izvještaju sve zemlje regiona okarakterisala kao „zarobljene države“.\n“To podrazumijeva da proces demokratske tranzicije koji je počeo još od prvih višepartijskih izbora nije završio tamo gdje smo se nadali da će se završiti, kreiranjem liberalne demokratije u zemljama Balkana, već je imao jedan proces koji je imao i uspone i padove. I evo, posljednjih 10 godina mi smo više u periodu stagnacije nego u periodu opadanja demokratije i evropskih vrijednosti, uključujući vladavinu prava u regionu”, navodi Kmezić.\nNa pitanje da li Brisel želi da isprati proces integracije do kraja, Kmezić kaže da je pitanje da li oni imaju ikakvu vrstu obaveze i da li imaju želju da se time bave.\n“Jer problem demokratije ne postoji samo u zemljama Balkana, kriza donošenja odluke putem konsenzusa se dešava i u zemljama u bliskom okruženju, u Poljskoj, Mađarskoj, koje su veći problemi za EU nego što su zemlje Balkana. Nijesmo mi fenomen, to je globalni trend, i usljed tog saznanja da mi nijesmo jedini problem, pitanje je prvo zašto bi se EU time bavila. Ako pričate sa ljudima koji se bave proširenjem, oni će da vam kažu: Imate jasno postavljene kriterijume, na vamaje da ih ispunite ili ne. Ako hoćete, mi garantujemo da ćete vi postati članica EU, ako ne želite, mi prosto nećemo umjesto vas raditi vaš domaći zadatak”, objašnjava Kmezić.\nZaključuje da balkanske zemlje grabe formalnu demokratiju, zapostavljajući suštinsku.\n“Razlika je u tome da treba da imamo političke elite koje vladaju uz vladavinu prava, a kod nas, meni se čini da to baš i ne postoji. Postoji ideologija evropskih integracija, i deklarativno sve su te elite opredijeljene za integracije i reforme, ali cilj je očuvanje sopstvene vlasti, i u tom smislu one se bave više klijentelizmom nego stvarnim reformama”, zaključio je Kmezić.\nRadulović ipak smatra da su se stvari na Balkanu promijenile na bolje.\n“Siguran sam da je došlo do značajnog napretka u mnogim zemljama, preko Crne Gore do Makedonije, čak i u Srbiji, osim problema sa Kosovom. U tom smislu imamo nekog nazadovanja, ali ne u svim zemljama i to je ono na šta treba obratiti pažnju. U određenim zemljama ima nazadovanja, ali u drugim zemljama ima i dobrih vijesti i napredovanja. Na kraju krajeva, mislim da je ovo izbornopropagandni period, više nego što je to plod nekog realnog sagledavanja situacije”, napominje on.\nDodaje da su teške ocjene izrečene od ljudi koji su nam dokazani prijatelji i ljudi koji su do sada u svim institucijama i formalno i neformalno lobirali za crnogorsko pridruženje.\n“Nakon maja ćemo da vidimo da li će se takva tendencija nastaviti. Ja mislim da bi trebalo da imamo malo bolje signale, zavisno od rezultata izbora, ali se nadam da ćemo imati bolju situaciju”, zaključio je Radulović.\nNova većina opredijeljena za EU sistem vrijednosti\nHrvatska će nastaviti da podržava CG put u EU\nEU integracije ostaju prioritet i nove većine\n14. 10. 2020. 1\nOduzimanje nelegalne imovine da bude u fokusu\n11. 10. 2020. 5


Na putevima u BiH u jutarnjim satima pojačana frekvencija vozila - TK PORTAL\nNa putevima u Bosni i Hercegovini u jutarnjim satima pojačana je frekvencija vozila, pa iz Bosanskohercegovačkog auto-moto kluba (BIHAMK) vozače pozivaju na maksimalno opreznu vožnju, javlja Anadolu Agency (AA).\nZbog visokih dnevnih temperatura, preporučuju da se na duža putovanja kreće u ranim jutarnjim ili kasnim popodnevnim satima, a ukoliko se putuje tokom dana, savjetuju češće pauze.\nU tunelu Crnaja (Konjic – Jablanica) tokom dana u funkciji su obje trake. U vremenu od 20 sati do pet sati saobraća se naizmjenično, jednom trakom.\nDanas i sutra od sedam do 18 sati obustavlja se saobraćaj na regionalnom putu Jezero – Šipovo. Za vrijeme obustave saobraćaj je preusmjeren na alternativni pravac Šipovo – Baraći – Mrkonjić Grad.\nIzvorni članak: Na putevima u BiH u jutarnjim satima pojačana frekvencija vozila\nPrevious Previous post: Fudbaleri Veleža protiv grčkog AEK-a na Grbavici\nNext Next post: Kako da žene u BiH pokrenu firmu?


Dodik otvorio „Dane Republike Srpske u Srbiji“ (foto) - 04.09.2019, Sputnik Srbija\nManifestacija „Dani Republike Srpske u Srbiji“ otvorena je 4. septembra kulturno-umetničkim programom u Narodnom pozorištu u Beogradu, a manifestaciju je... 04.09.2019, Sputnik Srbija\n22:17 04.09.2019 (Osveženo: 11:19 05.09.2019)\n© Tanjug / ZORAN ZESTICDodik otvorio "Dane Republike Srpske u Srbiji"\n„Deo smo jednog naroda, kulture i vere, jedne bliskosti, po kojoj izgleda da se mnogo dobro poznajemo, a nikada nije dovoljno da se dodatno upoznamo i saznamo više o nama. To je smisao ovih dana i dolazaka iz Republike Srpske u Srbiju“, rekao je Dodik na otvaranju manifestacije.\nPredložio je da se pokrene inicijativa o tome da se ubuduće manifestacija umesto „Dani Srpske u Srbiji“ zove „Dani Srpske i Srbije“, jer je to jedinstvo koje građani Srpske i Srbije moraju da neguju.\n© Tanjug / ZORAN ZESTICKulturno-umetnički program kojim su svečano otvoreni "Dani Republike Srpske u Srbiji"\nKulturno-umetnički program kojim su svečano otvoreni "Dani Republike Srpske u Srbiji"\nSmatra da je malo naroda u svetu koji su izdržali takve pritiske međunarodnih faktora, koji su pokušavali da skrnave osnovne vrednosti i dogovore iz Dejtona, a u cilju stvaranja unitarne BiH u kojoj nije bilo mesta za Srbe.\n„Srbi su naučili da samo borba za slobodu podrazumeva borbu za državu i tamo gde nismo imali državu, nikada nismo ni imali slobodu, a o tome najbolje govori status našeg naroda u zemljama bivše Jugoslavije“, ukazao je Dodik.\nPoručio je da se građani RS moraju naoružati strpljenjem i željom, kako bi došli do realizacije jednog cilja koji je u njihovim dušama — jedinstvo, u svakom smislu, sa Srbijom.\n© Tanjug / ZORAN ZESTICManifestacija će trajati do 10. septembra\nManifestacija će trajati do 10. septembra\nDodik je ocenio da se Srbija politički i ekonomski danas nalazi na dobrom putu i zahvalio je predsedniku Srbije Aleksandru Vučiću na pomoći koju pruža Republici Srpskoj.\nKaže da Srbija, u saradnji sa Srpskom, a na inicijativu srpskog predsednika, realizuje projekte iz budžeta Srbije u svih 63 opštine u Srpskoj i u još četiri opštine u Federaciji.\nManifestacija „Dani Republike Srpske u Srbiji“ trajaće sedam dana, do 10. septembra, a za to vreme biće održano 24 programa u 21 gradu u Srbiji.